Najis Bersepah, Pampers Budak & Sampah Merata-rata. Ini Nasib Tasik Titiwangsa Setelah Seminggu Dibuka

Taman Tasik Titiwangsa yang baru dibuka pada 15 Disember sebelum ini pernah dihebahkan kerana menjadi mangsa vandalisme dalam masa tak sampai 24 jam ianya dibuka kepada orang awam.
Hari ini, selepas lebih kurang seminggu dibuka, nampaknya makin banyak kerosakan yang berlaku di sana.

Sangat menjijikkan! Memang geram betul bila tengok semua gambar-gambar yang tak bertanggungjawab ni.
Berikut adalah luahan pihak pelaksana merangkap Pegawai Projek yang terlibat dalam menaiktaraf Taman Tasik Titiwangsa, Noor Fazlina Rosley yang dikongsikan beliau menerusi Facebook sebentar tadi.

* 𝗨𝗡𝗧𝗨𝗞 𝗛𝗘𝗕𝗔𝗛𝗔𝗡/𝗣𝗘𝗥𝗞𝗢𝗡𝗚𝗦𝗜𝗔𝗡/𝗩𝗜𝗥𝗔𝗟 *
Tuan² dan Puan² yang dihormati serta dikasihi sekalian,
𝙋𝙤𝙨𝙩 𝙞𝙣𝙞 𝘼𝙈𝘼𝙏 𝙥𝙖𝙣𝙟𝙖𝙣𝙜 𝙠𝙚𝙧𝙖𝙣𝙖 𝙙𝙖𝙩𝙖𝙣𝙜 𝙙𝙖𝙧𝙞 𝙝𝙖𝙩𝙞 𝙨𝙖𝙣𝙪𝙗𝙖𝙧𝙞 𝙠𝙖𝙢𝙞 𝙙𝙞 𝙥𝙞𝙝𝙖𝙠 𝙥𝙚𝙡𝙖𝙠𝙨𝙖𝙣𝙖 𝙥𝙧𝙤𝙟𝙚𝙠.
Saya selaku Pegawai Projek yang mewakili pihak klien dan pasukan projek ingin mengambil kesempatan ini untuk 𝗺𝗲𝗻𝗴𝘂𝗰𝗮𝗽𝗸𝗮𝗻 𝗿𝗶𝗯𝘂𝗮𝗻 𝘁𝗲𝗿𝗶𝗺𝗮 𝗸𝗮𝘀𝗶𝗵 𝗱𝗶 𝗮𝘁𝗮𝘀 𝘀𝗼𝗸𝗼𝗻𝗴𝗮𝗻 𝘀𝗲𝗿𝘁𝗮 𝘀𝗮𝗺𝗯𝘂𝘁𝗮𝗻 𝘆𝗮𝗻𝗴 𝘀𝗮𝗻𝗴𝗮𝘁 𝗵𝗮𝗻𝗴𝗮𝘁 ke atas hasil usaha kami selama setahun untuk mengindah dan menaiktaraf #TamanTasikTitiwangsa.
Gambar² yang cantik serta muka² bahagia yang kami dapat tatap di posting² kalian di dalam media sosial, sesungguhnya membuatkan kami rasa hilang penat walau sekejap, dan memberikan kami kekuatan untuk berkhidmat dengan lebih baik lagi.

𝗡𝗮𝗺𝘂𝗻 𝘆𝗮𝗻𝗴 𝗱𝗲𝗺𝗶𝗸𝗶𝗮𝗻, di dalam lautan manusia yang hadir menikmati fasiliti terbaru dari kami di pihak kerajaan, 𝗺𝗮𝘀𝗶𝗵 𝘁𝗲𝗿𝗱𝗮𝗽𝗮𝘁 𝗸𝗮𝗺𝘂² 𝘆𝗮𝗻𝗴 𝘀𝗮𝗻𝗴𝗮𝘁 𝘁𝗶𝗱𝗮𝗸 𝗯𝗲𝗿𝘁𝗮𝗻𝗴𝗴𝘂𝗻𝗴-𝗷𝗮𝘄𝗮𝗯 𝗱𝗮𝗻 𝘁𝗶𝗱𝗮𝗸 𝗯𝗲𝗿𝗮𝗸𝗮𝗹. Sesungguhnya kami rasa sungguh sugul dan kecewa kerana tak pasti apa jenis manusia antara kamu² ini:
— yang mungkin dididik oleh Ibu Bapa / Penjaga yang pengotor;
— yang jenis hati buruk & busuk hingga tiada sifat prihatin & kasihan terhadap pengunjung² yang lain serta kru² pembersihan;
— yang memang dibesarkan dalam keluarga / keadaan yang kurang ajar dan tiada rasa sifat hormat dengan harta² awam serta fasiliti² yang disediakan oleh kerajaan secara teliti buat kalian;
— yang mempunyai akal tapi akal yang tidak terletak di kepala di leher anda;
— yang memang ‘mencari pasal’ supaya kami tutup taman ini dan mula mengenakan bayaran masuk kepada pengunjung?
𝗚𝗮𝗺𝗯𝗮𝗿² 𝗸𝗲-𝟮 𝗵𝗶𝗻𝗴𝗴𝗮 𝗸𝗲-𝟳 𝗶𝗻𝗶 𝗺𝗲𝗻𝘂𝗻𝗷𝘂𝗸𝗸𝗮𝗻
— 𝗡𝗔𝗝𝗜𝗦 𝗠𝗔𝗡𝗨𝗦𝗜𝗔 di merata tempat di dalam taman;

— 𝗣𝗔𝗠𝗣𝗘𝗥𝗦 𝗔𝗡𝗔𝗞 bertaburan di celah² ‘shrubs’ di dalam taman;

— 𝗽𝗲𝗺𝗯𝘂𝗮𝗻𝗴𝗮𝗻 𝘀𝗮𝗺𝗽𝗮𝗵 𝗺𝗲𝗿𝗮𝘁𝗮² serta 𝘁𝗶𝗱𝗮𝗸 𝗺𝗲𝗻𝗴𝗵𝗼𝗿𝗺𝗮𝘁𝗶 𝗸𝗿𝘂 𝗽𝗲𝗺𝗯𝗲𝗿𝘀𝗶𝗵𝗮𝗻 𝗱𝗮𝗻 𝗸𝗲𝘀𝗲𝗹𝗮𝗺𝗮𝘁𝗮𝗻 𝘁𝗮𝗺𝗮𝗻 (tuan², puan², anak² sekalian — kru ini bekerja sewaktu anda sedang SERONOK BERLIBUR, dan ada antara mereka yang berpendidikan lebih tinggi dari kamu dan mungkin ada anak² mereka yang bakal menjadi doktor² atau cikgu² kamu);

— 𝘀𝗮𝗺𝗽𝗮𝗵² 𝗯𝗮𝘀𝗮𝗵/𝗺𝗮𝗸𝗮𝗻𝗮𝗻 yang 𝗱𝗶𝗰𝗮𝗺𝗽𝘂𝗿 𝗮𝗱𝘂𝗸 𝗱𝗲𝗻𝗴𝗮𝗻 𝘀𝗮𝗺𝗽𝗮𝗵 𝗽𝗼𝗸𝗼𝗸/𝘁𝘂𝗺𝗯𝘂𝗵𝗮𝗻/𝘁𝗮𝗻𝗮𝗺𝗮𝗻;
— 𝗽𝗼𝗸𝗼𝗸² yang 𝗿𝗼𝘀𝗮𝗸 sebab 𝗱𝗶𝗽𝗶𝗷𝗮𝗸 oleh kamu;

— ‘𝗯𝗼𝗹𝗹𝗮𝗿𝗱’² 𝗯𝗲𝗿𝗹𝗮𝗺𝗽𝘂 yang 𝗽𝗮𝘁𝗮𝗵 kerana kamu 𝗱𝘂𝗱𝘂𝗸 𝗱𝗶 𝗮𝘁𝗮𝘀𝗻𝘆𝗮 (di post sebelumnya);
— 𝗹𝗮𝗺𝗽𝘂² 𝗱𝗶 𝗽𝗼𝗸𝗼𝗸 yang 𝗱𝗶𝗰𝘂𝗿𝗶 atau 𝗿𝗼𝘀𝗮𝗸 kerana disepak;
— 𝘁𝗼𝗺𝗯𝗼𝗹² 𝗽𝗮𝗶𝗽 yang 𝗽𝗮𝘁𝗮𝗵 kerana kerakusan kamu (di post sebelumnya).
Sesungguhnya kalian yang menyumbang kepada kesingkatan akal ini semua TIDAK ‘DESERVE’ untuk diberikan perkara² yang cantik, molek dan baik oleh kami, dan sebaik²nya kamu semua berterusan duduk dan menggunakan fasiliti² yang hodoh dan buruk.
𝙔𝙤𝙪 𝙟𝙪𝙨𝙩 𝙙𝙤𝙣’𝙩 𝙙𝙚𝙨𝙚𝙧𝙫𝙚 𝙩𝙤 𝙗𝙧𝙚𝙖𝙩𝙝𝙚 𝙞𝙣 𝙩𝙝𝙞𝙨 𝙂𝙤𝙙-𝙜𝙞𝙫𝙚𝙣 𝙖𝙞𝙧. 𝙆𝙖𝙢𝙪 𝙥𝙖𝙩𝙪𝙩 𝙙𝙞𝙗𝙪𝙖𝙣𝙜 𝙠𝙚 𝙙𝙪𝙣𝙞𝙖 𝙡𝙖𝙞𝙣, 𝙠𝙚𝙧𝙖𝙣𝙖 𝙠𝙖𝙡𝙞𝙖𝙣 𝙩𝙞𝙙𝙖𝙠 𝙢𝙚𝙣𝙘𝙚𝙧𝙢𝙞𝙣𝙠𝙖𝙣 𝙨𝙞𝙛𝙖𝙩 𝙬𝙖𝙧𝙜𝙖 𝙢𝙖𝙣𝙪𝙨𝙞𝙖 𝙮𝙖𝙣𝙜 𝙗𝙚𝙧𝙖𝙠𝙖𝙡.
Maaf, kami rasa tiada sebab kami patut berbahasa lembut kerana kalian semua adalah DEWASA YANG BERAKAL. 𝗬𝗢𝗨 𝗥𝗘𝗣𝗥𝗘𝗦𝗘𝗡𝗧 𝗦𝗜𝗖𝗞, 𝗗𝗜𝗦𝗚𝗨𝗦𝗧𝗜𝗡𝗚 𝗔𝗡𝗗 𝗙𝗜𝗟𝗧𝗛𝗬 𝗔𝗗𝗨𝗟𝗧𝗦. Kami doakan agar perangai jijik dan keji ini berhenti di tuan² dan puan² dan tidak turun ke anak² kalian. 𝗬𝗢𝗨 𝗥𝗘𝗣𝗥𝗘𝗦𝗘𝗡𝗧 𝗧𝗛𝗢𝗦𝗘 𝗪𝗛𝗢 𝗗𝗢 𝗡𝗢𝗧 𝗗𝗘𝗦𝗘𝗥𝗩𝗘 𝗧𝗢 𝗛𝗔𝗩𝗘 𝗚𝗢𝗢𝗗 𝗧𝗛𝗜𝗡𝗚𝗦 𝗜𝗡 𝗟𝗜𝗙𝗘. Moga kalian yang melakukan kebiadaban ini diberi kifarah yang setimpal sebagai tauladan.
In the mean time, pihak kami ingin 𝗺𝗲𝗺𝗼𝗵𝗼𝗻 𝗷𝗮𝘀𝗮 𝗯𝗮𝗶𝗸 𝘀𝗲𝗴𝗲𝗹𝗶𝗻𝘁𝗶𝗿 𝗯𝗲𝘀𝗮𝗿 𝗸𝗮𝗺𝘂 𝘆𝗮𝗻𝗴 𝗕𝗘𝗥𝗛𝗘𝗠𝗔𝗛 𝘂𝗻𝘁𝘂𝗸 𝘁𝘂𝗿𝘂𝘁 𝗺𝗲𝗻𝗷𝗮𝗹𝗮𝗻𝗸𝗮𝗻 𝗯𝗮𝗵𝗮𝗴𝗶𝗮𝗻 𝗮𝗻𝗱𝗮 (𝗱𝗼 𝘆𝗼𝘂𝗿 𝗯𝗶𝘁) 𝘂𝗻𝘁𝘂𝗸 𝘀𝗮𝗺𝗮² 𝗺𝗲𝗻𝗲𝗴𝘂𝗿 𝗱𝗲𝗺𝗶 𝗸𝗲𝘀𝗲𝗹𝗲𝘀𝗮𝗮𝗻 𝗱𝗮𝗻 𝗸𝗲𝗯𝗮𝗵𝗮𝗴𝗶𝗮𝗮𝗻 𝗯𝗲𝗿𝘀𝗮𝗺𝗮. 𝗔𝗺𝗯𝗶𝗹 𝗴𝗮𝗺𝗯𝗮𝗿 𝘀𝗲𝗸𝗶𝗿𝗮𝗻𝘆𝗮 𝗽𝗲𝗿𝗹𝘂, pass kepada kami untuk kami kongsikan. Mungkin ini sahaja cara untuk mendidik — dengan menjadi mata dan telinga kami.
𝗕𝗔𝗡𝗧𝗨 𝗞𝗔𝗠𝗜 𝗨𝗡𝗧𝗨𝗞 𝗕𝗔𝗡𝗧𝗨 𝗞𝗔𝗟𝗜𝗔𝗡 𝗗𝗔𝗟𝗔𝗠 𝗠𝗘𝗠𝗕𝗘𝗥𝗜𝗞𝗔𝗡 𝗣𝗘𝗥𝗞𝗛𝗜𝗗𝗠𝗔𝗧𝗔𝗡 𝗦𝗘𝗥𝗧𝗔 𝗙𝗔𝗦𝗜𝗟𝗜𝗧𝗜 𝗧𝗘𝗥𝗕𝗔𝗜𝗞. Sesungguhnya kami bersungguh-sungguh cuba menyiapkan projek ini sebaik-mungkin untuk menjadikan kalian manusia² yang berhemah dan penuh kasih-sayang, bukan yang sebaliknya.
Terima kasih.
#SayangiKLSayangiAnda
#KLmiliksemua
#SayangiKualaLumpur
#WeloveKualaLumpur
#KLkitapunya
#wilayahpeduliharapandipenuhi
#PeopleMakeKL
*Sumber: FB Noor Fazlina Rosley


Pencerahan Berganda untuk Kulit Sempurna Mencegah dan pudarkan bintik paling degil  dengan KOSÉ INFINITY Perfective White XX

Kitaran pembentukan bintik hitam

Bintik-bintik hitam pada muka melalui kitaran yang menggelap dan merebak disebabkan oleh keradangan kulit kronik akibat faktor-faktor luaran seperti sinaran UV, pencemaran, tekanan dan peningkatan usia. Apabila ini berlaku, isyarat dirangsangkan, mengaktifkan melanosit, iaitu sel-sel untuk menghasilkan melanin.
Apabila kerosakan berlaku secara berterusan untuk suatu tempoh yang panjang, melanosit ini akan sentiasa diaktifkan kerana keradangan kronik. Ini menyebabkan melanin dihasilkan secara berlebihan, membesar dan menggelapkan bintik hitam pada kulit. Proses ini tidak kesudahan: bintik-bintik hitam yang wujud akan menjadi semakin gelap dan jelas, dan bintik-bintik baharu pula akan muncul pada kulit.

INFINITY Perfective White XX
Dengan adanya penyelidikan yang bertahun-tahunnya, KOSÉ berjaya mencipta satu produk yang boleh menamatkan kitaran ini. Bertindak secara aktif terhadap cela yang semakin gelap dan membesar apabila usia meningkat, INFINITY Perfective White XX adalah serum pencerah dwi-tindakan yang boleh membantu mencerahkan bintik-bintik degil dan mencegah bintik baru daripada terbentuk. Pada masa yang sama, ia juga mengandungi bahan-bahan anti-penuaan yang akan membantu kulit lebih cerah dan muda bagi mencapai kulit sempurna!

Untuk mengekalkan keserian kulit, ia bukan sahaja penting untuk merawat kulit dengan bahan-bahan pencerah semula jadi, tetapi juga untuk mengelakkan kekasaran dan menghalang keradangan. INFINITY Perfective White XX mengandungi campuran bahan-bahan yang dipilih dengan teliti yang mensasarkan bintik-bintik hitam.
Bahan-bahan Oriental
Dua bahan aktif utama, Allantoin dan GL Kojic Acid, membaiki kulit bagi mengalami kerosakan sambil terus menangani kecelaan bermula dari punca masalah.
Allantoin: mengawal keradangan kulit untuk mengurangkan isyarat pengaktifan melanosit yang dihasilkan di dalam dermis dan epidermis, menjadikan kulit kurang terdedah kepada bintik degil. Ia juga membantu mewujudkan persekitaran yang menghalang ketidaksempurnaan pada kulit.
Asid GL Kojic: gabungan Kojic Acid dan Licorice Root Extract menembusi dengan mendalam ke kulit untuk bertindak secara langsung pada melanosit, iaitu penyebab tompok-tompok hitam. Penghasilan melanin kini terus terhalang.
Kesan pemutihan INFINITY Perfective White XX juga dipertingkatkan dengan tiga ekstrak semula jadi: Geranium Thunbergii Extract (mengurangkan keberkesanan isyarat yang mengaktifkan melanosit), Neem Leaf Extract dan Soy Extract (menghalang isyarat pengaktifan melanoit).
Walaupun dengan manfaat pemutihan intensif, INFINITY Perfective White XX adalah ringan dan menembusi kulit dengan mudah, tidak meninggalkan sebarang kesan tetapi kemasan sehalus baldu, mewujudkan keanjalan lembut yang dapat anda rasai.
Tips penggunaan
Tips penggunaan: Gunakan setiap pagi dan malam selepas kulit dibersihkan dengan losen. Pam kuantiti kecil ke atas tapak tangan dan sapukan dengan lembut pada kulit.
Dengan aroma lembut, KOSÉ INFINITY Perfective White XX boleh didapati pada harga RM395 / 40ml di semua kaunter Kose.
[box type=”info” align=”” class=”” width=””]Berkenaan KOSÉ Corporation
Sejak penubuhan syarikat pada tahun 1946, KOSÉ Corporation telah menjadi salah sebuah syarikat kecantikan yang paling inovatif. Bermula di Jepun, syarikat ini telah berkembang untuk mencapai berjuta-juta wanita di 17 buah negara di seluruh dunia, dengan 25 jenama teras, daripada jenama pilihan-diri yang boleh didapati di kedai-kedai ubat dan farmasi, hinggalah kepada jenama prestij dan prestij tinggi, yang didapati di kaunter dan di kedai-kedai di mana pelanggan dapat menikmati perkhidmatan dan rawatan penuh.
Di Malaysia, tiga jenama KOSÉ prestij yang boleh didapati, iaitu SEKKISEI, INIFINITY KOSÉ dan DECORTÉ.
Pada tahun 2000, syarikat ini telah disenaraikan dalam Bursa Saham Tokyo, ini merupakan satu pencapaian besar bagi sebuah syarikat kecantikan Jepun.
Selama beberapa dekad, KOSE Corporation telah bekerja keras untuk mencari esen kecantikan. Teras syarikat terletak pada penyelidikan inovatif, kualiti tinggi, reka bentuk yang selesa dan perkhidmatan yang unggul. Ia telah menghasilkan produk penjagaan kulit yang inovatif berdasarkan penyelidikan yang mendalam, dengan menggunakan gabungan alam semula jadi dan sains untuk memperoleh hasil yang sukar ditandingi.[/box]


Peguam Syarie Kongsi Ilmu & Prosedur Tuntutan Nusyuz (Derhaka) Orang Ramai Kena Cakna

Isu penceraian terutamanya dalam kalangan selebriti, kini sedang hangat dimainkan di media massa tempatan. Pelbagai tuntutan yang difailkan baik dari pihak suami mahupun pihak isteri. Ini termasuklah tuntutan nusyuz.
Maka, eloklah sekiranya orang ramai mengetahui mengenai ilmu tuntutan nusyuz yang merujuk kepada keengganan isteri mentaati perintah atau permintaan suami yang sah di sisi syarak. Bahasa mudahnya, menderhaka. Mari ikuti perkongsian dan penjelasan dari Peguam Syarie Mahmud Jumaat di bawah ini.

Baca juga: Remuk Hati Isteri Bila Suami Cepat Naik Tangan, Suami ‘Baran’ Amalkan Selawat Ini Jika Rasa Nak Marah!
PENCERAIAN: TUNTUTAN NUSYUZ

TUNTUTAN NUSYUZ (DERHAKA): APA YANG ANDA WAJIB TAHU!

KEBANYAKKAN TUNTUTAN NUSYUZ MEREKA DITOLAK KERANA GAGAL UNTUK IKUT LANGKAH-LANGKAH INI.
Saya tertarik selepas terbaca tentang kes Tan Sri Musa Hassan dan Shamsul Yusof dalam tuntutan nusyuz yang ingin diambil mereka ke atas isteri, selepas isteri mereka mula memfailkan permohonan cerai di mahkamah.
Ingin saya memberi sendikit perkongsian tentang tuntutan nusyuz. Saya lihat sudah menjadi trend apabila isteri mula menuntut cerai, suami terus memfailkan tuntutan nusyuz.
Sebagai Peguam Syarie,

Bagi pihak suami, kita wajib menasihati anak guam tentang prosedur dalam membuat tuntutan nafkah agar tuntutan anakguam kita berjaya di mahkamah.
Bagi pihak isteri, kita boleh meniliti tindakan pihak suami samada telah memenuhi prosedur yang ditetapkan agar tuntutan nafkah mereka ditolak.

Orang awam perlu tahu, kesan dan akibat daripada tuntutan nusyuz sekiranya dibuktikan di mahkamah amatlah serius. Hal ini kerana, ianya boleh menyebabkan tuntutan nafkah dan nafkah iddah oleh isteri terhadap suami boleh ditolak.

Dan apabila didapati seorang tidak taat pada suaminya adalah ia menjadi nusyuz dan tidak wajib suami memberi nafkah selama dalam nusyuz. (kitab Mu’in al-Mubin Juz 4, ms 83).
Dan apabila seseorang nusyuz gugur ia daripada menerima nafkah, pakaian dan giliran. (kitab Kifayah al-Akhyar, Juz 2, ms 48)

Kerana itulah mahkamah syariah sangat teliti dan tegas dalam membuat penghakiman apabila melibatkan isu tuntutan nusyuz.
PENCERAIAN: KAEDAH TUNTUTAN NUSYUZ
Gambar: Reuters
Terdapat dua kaedah di mana tuntutan nusyuz boleh dibuat iaitu

Melalui tindakan saman ataupun,
Melalui pembelaan dan tuntutan balas.

Kebanyakkan kes berlaku adalah hanya selepas pihak isteri memfailkan permohonan cerai di Mahkamah. Pihak suami akan terus memfailkan tuntutan nusyuz, tanpa mengetahui tindakan yang perlu diambil sebelum menerima saman daripada pihak isteri.
PANDUAN PROSEDUR MENGAMBIL TINDAKAN NUSYUZ
Secara ringkasnya, sekiranya isu nusyuz ingin ditimbulkan dalam pembelaan dan tuntutan balas, tindakan yang perlu diambil untuk mengesahkan isteri telah nusyuz berpandukan ialah:

Aduan di pejabat agama Islam daerah;
Proses khidmat nasihat/rundingcara;
Pihak suami menghantar surat/dokumen kepada isteri supaya kembali semua dan taat (surat AR register);
Terima saman;
Failkan pembelaan dan tuntutan balas (s 61(3)(b)(i) Enakmen Pentadbiran Agama Islam (Negeri Selangor) 2003);
Perbicaraan;
Keputusan mahkamah.

(Yang Arif Tuan Hakim Zainor Rashid bin Hassin:’Isteri Nusyuz, Suami Nusyuz: Prosedur, Perlaksanaan dan Isu-Isu di Mahkamah Syariah’)
CONTOH KES NUSYUZ YANG DITOLAK & PUNCANYA
Merujuk kepada kes Nor Wasitah bt Hj Panot v Mohd Azri Bin Bunawi [2008] 3 3 SHLR 148 yang mana hanya selepas pihak isteri memfailkan permohonan fasakh, pihak suami memfailkan tuntutan nusyuz.
Mahkamah memutuskan untuk menolak tuntutan nusyuz suami atas alasan-alasan dibawah:

Adalah jelas bahawa sebelum apa tindakan untuk mengisytiharkan isteri sebagai nusyuz, suami perlulah melalui ketiga-tiga peringkat yang telah dijelaskan oleh prosedur di atas.
Dengan kata lain, suami haruslah berusaha memberi bimbingan dan nasihat supaya isteri mereka tidak melakukan tindakan-tindakan yang boleh menjerumuskan mereka sebagai isteri yang nusyuz.
Dalam kes ini, tidak dijelaskan oleh defendan apakah tindakan-tindakan yang defendan lakukan dalam usaha menasihati plaintif supaya kembali kepadanya, sama ada melalui kaunseling ataupun kaedah yang disebutkan di atas.
Pensabitan nusyuz hanya boleh dibuat oleh mahkamah sahaja dan apabila mahkamah berpuas hati bahawa wujud tanda-tanda bahawa seseorang isteri telah nusyuz.

Ini bermakna perisytiharan tersebut banyak bergantung kepada bukti-bukti yang kukuh yang mana, menjadi tanggungjawab ke atas suami membuktikannya jika suami itu mendakwa isteri nusyuz.
KESIMPULANNYA

Bagi kes Tan Sri Musa Hassan dan Shamsul Yusof, saya tidak ingin menyentuh tentang kes tersebut memandangkan ianya masih dalam perbicaraan dan saya tiada sebarang maklumat terperinci tentang fakta kes mereka.
Perkongsian ini hanya ilmu secara umum kepada pihak yang diluar sana supaya mengetahui tentang hak dan prosedur dalam tuntutan nusyuz terhadap isteri.
Nasihat saya, sebaiknya adalah wajar untuk pihak suami memfailkan tuntutan kembali taat supaya isteri untuk kembali semula kepada suami tanpa mengisytiharkan isteri sebagai derhaka (nusyuz). Kebiasannya pemfailan nusyuz itu lebih memudaratkan lagi perkahwinan sehingga boleh menyebabkan penceraian.
Sumber: Mahmud Jumaat


10 Sebab Pencinta Haiwan Patut Dijadikan Pasangan Hidup

Bukan semua orang ada ‘rasa’ sayang pada haiwan. Juga bukan semua orang ada ‘rasa’ simpati pada haiwan. Sebab itu tak semua orang juga boleh dipanggil pencinta haiwan.
Tidak hairanlah, ada yang memandang serong apabila melihat pencinta haiwan bercakap-cakap dengan haiwan peliharaan mereka. Malah ada yang ketawa seolah-olah ia satu benda lucu apabila melihat pencinta haiwan bengkak-bengkak mata akibat menangisi kematian haiwan mereka.

Tapi, tahukah anda jika ingin mencari-cari pasangan untuk duniawi dan akhirat, digalakkan mencari pencinta haiwan ini.
Apa beza pencinta haiwan ini berbanding dengan orang lain?
Nampak mereka ni weird ada lah. Apa yang special sangat?

Pencinta haiwan biasanya punya sifat-sifat berikut:

1. Penuh kasih sayang
Mereka ini punya hati yang lembut dan penuh sifat kasih sayang. Perasaan mereka benar dan tulus. Jadi anda tidak perlu ragu akan kasih pasangan anda terhadap anda.
2. Mudah bersimpati dan prihatin
Bagaimana mereka menghormati makhluk Allah ini, begitu jugalah mereka menghormati sesama insan. Sifat kasih terserlah pada layanan mereka terhadap haiwan. Begitu jugalah mereka akan memberi kasih kepada anda.
3. Sedia Berkongsi
Apa yang ada, biasanya akan dikongsi bersama-sama dengan haiwan bak kata orang “Sharing is caring”. Bukan mudah mencari pasangan yang tidak kisah berkongsi sekarang ini.
Sangat penyabar
Menjaga haiwan peliharaan bukannya satu perkara mudah dan perlukan komitmen serta kesabaran yang tinggi dalam menangani kerenah haiwan yang biasanya bersifat nakal, liar, degil dan unpredictable. Agak-agak ada ke yang sanggup melayan kerenah anda seperti pencinta haiwan ini?
4. Tabah hadapi cabaran
Sama seperti manusia, ada juga haiwan yang menderita dan sakit. Percayalah, bukan mudah berdepan dengan haiwan yang sakit. Sebab itu, mereka tidak mudah melatah dengan cabaran apatah lagi kehidupan berumah tangga.
5. Dahulukan kehendak orang lain daripada diri sendiri
Biasanya, mereka ini rela berkorban apa saja demi haiwan kesayangan hingga sanggup mengikat perut asalkan haiwan kesayangan mereka kenyang dan gembira. Sebab itu, jika anda ditimpa musibah, jangan risau jika pasangan anda mengelakkan diri. Mereka akan setia susah dan senang.
6. Jarang bangun lewat
Utamanya, kerana mengingatkan haiwan peliharaan perlu diberi makan untuk mengelakkan daripada kelaparan dan tak sampai hati melihat muka sedih haiwan peliharaan yang kelaparan menyebabkan pencinta haiwan ini jarang bangun lewat meskipun pada hujung minggu.
Malah ada yang seawal pagi sudah berada di pasar membeli makanan untuk haiwan peliharaan. Bagus bukan jika pasangan anda tiada masalah untuk bangun awal?
7. Hormati privasi orang lain
Pencinta haiwan jarang mengambil kisah hal orang lain kerana mereka sudah punya komitmen yang tinggi pada haiwan kesayangan. Sebab itu, mereka faham jika sesekali anda perlu ruang privasi untuk diri sendiri.
8. Malu-malu kucing
Siapa tak geram jika pasangan anda punya perasaan ini? Mereka ini malu untuk meluahkan perasaan yang ada pada anda. Tapi, apabila mereka yakin dengan anda, mereka akan bersifat terbuka dengan anda.
9. Jarang mengawal
Anda tidak perlu bimbang jika pasangan anda akan mengawal segala tindakan anda kerana pencinta haiwan sudah terbiasa membiarkan haiwan mereka membuat apa sahaja dek kerana sayang.
10. Sesungguhnya,
Rugi jika tidak memilih pencinta haiwan ini sebagai pasangan anda kerana tidak semua orang memiliki sifat-sifat positif ini.
Foto Kredit: huffingtonpost.com
Betul tak pencinta haiwan? Dan apa pendapat anda dengan lelaki yang suka kucing?


“Ish, mana pergilah botol susu budak ni tadi. Nanti kalau tak jumpa, habislah susunya berkerak. Satu hal pula nak hilangkan kotoran bekas susunya.”
Sekarang dah mudah, ada banyak sabun organik yang dijual khas untuk membasuh botol susu atau peralatan bayi. Tapi, sebenarnya anda boleh gunakan 3 bahan ini sebagai pencuci botol susu yang paling berkesan.

Ikuti perkongsian tips istimewa ini daripada Puan Fitriah Azman, atau gelaran mesra beliau, Kak El.
Tanpa Sabun Pencuci, 3 Bahan Semulajadi Ini Hilangkan Kerak Susu Dengan Pantas
Masalah kami anak beranak ni, beli barang selalu hilang. Kalau botol susu, lama sangat tak jumpa sampai kami terhidu bau masam. Masa itulah, ‘jejak kasih’ berlaku antara kami. Pastinya, pada waktu ini kerak susu pada dinding botol susu dan ‘peta dunia’ dah mengelilingi permukaan puting. Fuhh! Fobia memikir cara nak hilangkan nanti.

Nak buang sayang. Botol baru juga beli. Jadi, Kak El rajinkan diri angkat bontot pegi dapur dan capai 3 bahan AJAIB ni. Jangan pandang sebelah mata dekat beras dan garam. Bukan saja sedap dijadikan nasi goreng, tapi ada fungsi RAHSIA yang ramai tak tahu.

Cara Hilangkan Kerak Susu Dengan Pantas
Inilah cara membuat ‘pencuci botol susu organik’ yang mudah.
Bahan-bahan:

Gunakan air panas untuk hasil yang pantas
Garam
Beras

Cara-cara:
1. Masukkan Beras & Air Panas
Pertama sekali, masukkan beras ke dalam botol.
Campurkan air panas ke dalam botol yang berisi beras tadi
2. Goncangkan
Tutup dengan penutup dan goncangkan botol susu dengan penuh kasih sayang.
Perhatikan kerak kerak susu mula berenang-renang

3. Bilas
Bila kerak susu dah habis tertanggal, bilaskan dengan air bersih.
4. Ulang Dengan Garam
Ulangi langkah yang sama untuk garam. Cuma, Kak El guna khidmat berus botol untuk kesan yang lebih cepat.

Inilah hasilnya selepas dicuci.

Macam baru beli, kan?

5. Bersihkan Puting
Untuk membersihkan puting, masukkan beras dan sedikit air panas ke dalam puting.
Geserkan permukaan puting dengan beras. Kerak susu akan tanggal dengan mudah. Kalau tak faham, boleh rujuk video dalam post asal beliau di SINI.
Inilah hasilnya.

Senang, bukan?
Dengan cara ini juga, kita sebagai mak-mak boleh elakkan anak daripada sakit perut akibat sabun pencuci. Bukan tak boleh guna cecair pencuci, cuma cara membilas kena betul-betul bersih. Barulah anak tak mudah sakit perut. Jimat pun jimat, cuma guna bahan yang sedia ada di rumah.
Apapun, kena ingat juga bahawa puting dan botol susu ini ada tarikh luputnya masing-masing. Kalau dah bercalar dan lebih 6 bulan, dah tiba masanya untuk ditukar baru. Namun, bergantung juga kepada jenama botol susu dan puting masing-masing. Semoga perkongsian ini dapat membantu ibu-ibu untuk menjaga kebersihan botol susu dengan lebih baik.
*Perkongsian asal oleh Puan Fitriah Azman ini diterbitkan semula dengan kebenaran. Untuk lebih banyak perkongsian dan tips, follow FB beliau di SINI.


18 Senarai Produk Pembersihan Rumah Yang Berkesan ‘Bunuh’ Coronavirus, Kena Beli!

Selari dengan musim penularan wabak Coronavirus yang masih hangat, National Environment Agency di Singapura hari ini menyenaraikan senarai barangan pencuci rumah yang boleh membantu anda melawan virus tersebut. Walaubagaimanapun, agensi ini juga memberitahu bahawa sebagai rutin harian, mencuci menggunakan sabun dan air juga memadai untuk membunuh kuman tersebut.
Menerusi perkongsian dari Public Health Malaysia , banyak produk pembersihan di rumah yang berkesan untuk membasmi kuman coronavirus. Untuk langkah pencegahan rutin, pembersihan menggunakan air, detergen dan sabun sudah mencukupi.

Untuk permukaan yang telah terdedah dengan pesakit yang dijangkiti coronavirus, produk produk yang tersenarai ini berkesan untuk membasmi kuman tersebut.

Selain dari itu, antara cara lain yang anda boleh guna untuk melawan kuman adalah dengan kaedah ‘steam’ dan ‘heat’. Bukan itu sahaja, produk yang disarankan mestilah mempunyai satu antara tiga bahan ini- quaternary ammonium, chloroxylenol dan sodium hypochlorite dimana sangat efektif untuk membasmi bakteria dan virus.

18 JENIS PRODUK PENCUCI YANG BOLEH MEMBASMI KUMAN
1. Simple Green Clean Finish

2. Clorox Disinfectant Wipes

3.Clorox Scentiva Disinfectant

4. Dettol Anti-Bacterial Surface Cleanser Trigger Spray

5. Dettol Healthy Clean Kitchen

6. Dettol Healthy Clean Bathroom

7. Mr. Muscle 5 in 1 Multi Purpose Cleaner

8. Dettol Laundry Sanitizer

9.Walch Laundry Sanitizer

10. Walch Antiseptic Germicide

11. Dettol Antiseptic Germicide

12. Dettol Antiseptic Disinfectant Liquid

13. Kao Bleach Liquid

14. Clorox Clean-Up Cleaner Bleach

15. Clorox Toilet Bowl Cleaner with Bleach

16. Essential Waitrose Thick Original Bleach

17. Budget Bleach

18. Giant All Purpose Household Bleach

*Dapatkan di pasaran sekarang ya!
Sumber : NEA, Public Health


Sensodyne Perkenalkan Pencuci Mulut Untuk Lindungi Gigi Sensitif 24 Jam

GlaxoSmithKline Consumer Healthcare (GSK) memperkenalkan pencuci mulut Sensodyne yang mampu melindungi gigi sensitif sehingga 24 jam. Ia selaras dengan usaha mereka dalam memastikan orang ramai mendapat penjagaan gigi lengkap sekali gus memastikan mereka dapat menjalani gaya hidup yang lebih sihat.
Di Malaysia, isu gigi sensitif bukan sahaja pada mereka yang berusia 30-an ke atas, malah remaja berusia 18 tahun sudah menghadapi masalah gigi sensitif dengan 40 peratus daripada mereka tidak menjaga kesihatan gigi dengan baik. Daripada 40 peratus ini, hanya satu pertiga sahaja yang mengguna ubat gigi sensitif untuk merawat gigi sensitif.

Pencuci Mulut Pertama Untuk Masalah Gigi Sensitif
“Berikutan terdapatnya peningkatan dalam masalah gigi sensitif di kalangan rakyat Malaysia, kami merasakan sekarang adalah masa yang tepat untuk memperkenalkan Pencuci Mulut Sensodyne sebagai salah satu cara untuk menyelesaikan masalah gigi sensitif dan penjagaan gigi yang sempurna. Pencuci mulut Sensodyne ini memberi kesan yang segar untuk jangka masa yang lama dan fluorida di dalamnya membantu menguatkan gigi serta melindungi daripada masalah reput,” kata Stacey Wallace, Pengurus Besar GSK, Consumer Healthcare Malaysia & Brunei.

Pencuci mulut Sensodyne ini adalah pencuci mulut yang pertama seumpamanya menawarkan perlindungan daripada gigi sensitif untuk tempoh yang lama terutamanya pada mereka yang mengalami masalah gigi sensitif, secara tak langsung memberi mereka peluang menikmati makanan kegemaran bersama keluarga tersayang dan rakan-rakan tanpa rasa nyilu akibat masalah gigi sensitif.

Pencuci mulut Sensodyne memberi perlindungan 24 jam daripada gigi sensitif jika diamalkan dua kali sehari selepas memberus gigi. Bahan yang terkandung dalam pencuci mulut ini melegakan gigi sensitif serta melindungi sistem saraf daripada rasa nyilu yang disebabkan oleh gigi sensitif.
Didatangkan Dalam Dua Perisa Segar
Menariknya, pencuci mulut ini juga bebas alkohol dan halal untuk digunakan tanpa ragu-ragu. Ia didatangkan dalam dua perisa iaitu Extra Fresh dan Cool Mint. Extra Fresh ini mengandungi kepedasan floral dengan sedikit perasa vanila manakala Cool Mint pula mengandungi daun pudina, menthol dan teh hijau.
Dr. Army Empol, Konsultan Restorative Dentistry yang hadir dalam majlis pelancaran itu berkata “Gigi sensitif memberi rasa yang tidak selesa, dan jika dibiarkan tanpa sebarang tindakan akan menjejaskan kehidupan seperti terpaksa mengelakkan makanan yang sejuk, manis dan panas demi mengurangkan rasa nyilu.”
“Dengan mengguna pencuci mulut Sensodyne dua kali sehari, pengguna dapat menjalani hidup berkualiti bersama keluarga dan rakan. Sebab itu, Sensodyne adalah rakan pagi yang sempurna sebelum memulakan aktiviti harian setiap hari.”
Rangkaian Produk Penjagaan Gigi Berkualiti Daripada GSK
GSK juga menawarkan rangkaian produk penjagaan gigi terkemuka selain Sensodyne seperti Polident dan Parodontax yang memang diformulasikan untuk keperluan gigi khusus. Sensodyne untuk mereka yang menghadapi masalah gigi sensitif, Polident pula adalah jenama penjagaan produk denture yang merangkumi pembersihan dan adhesive manakala Parodontax direka untuk menghentikan pendarahan gusi dan menyelesaikan masalah gusi yang menjadi punca gigi rosak.


Sembur & Biar 15 Minit, Rupanya Ini ‘Barang Rahsia’ Bilik Air Jadi Putih Berkilat Tanpa Perlu Sental

“Penat lah dok sental bilik air kuning ni tak putih berkilat pun. Tak tau dah nak guna pencuci apa”
Mempunyai lantai bilik air yang putih berkilat sudah semestinya menjadi idaman buat para wanita. Namun, tandas yang putih berkilat ini hanya boleh kelihatan jika rumah yang didiami adalah masih baru. Macam mana nak buat kalau rumah dah lama dan tandas pun dah berwarna kusam? Sudah bermacam-macam jenis pencuci dicuba namun hasilnya masih mengecewakan.

Oleh itu, terdapat satu perkongsian viral di laman Facebook dimana wanita ini hanya menggunakan produk cucian dari kedai Eco yang berharga RM2.10 sahaja! Walaupun murah tetapi hasilnya sangat mengagumkan!
SEMBUR DAN BIAR 15 MINIT, TANDAS JADI PUTIH BERKILAT!
Power giler pakai GANSO stain remover ni.. beli dekat kedai ECO haritu…Fyi, cuci banyak kali tandas ni..tapi masih kuning..lepas pakai ganso remover.. putih trus…. (rumah sewa..) Puas hati den.. (saje nak share since smua orang share product kedai eco dalam group ni) hehehe..

Nota penting:
* AKAN PENING sebab bau chemical kuat.
* Kena pakai MASK & GLOVE
* JANGAN la setiap hari cuci tandas pakai ni. Seksa diri kang.
* Tak nak pakai ni then jangan pakai k. SIS pun first time pakai ni… Tu excited tnjuk keberkesanannya….
Ni gambar tandas sebelum guna GANSO stain remover.

Ni selepas cuci guna GANSO stain remover.

Keadaan bath tub yang dah berkerak.

Bertukar jadi berkilat macam baru!

Jom cuba!
Sumber: Alynn Ramli


Jangan Terlepas, Pendaftaran Kemasukan Tahun 1 Sesi 2020 Bakal Dibuka Mac 2019

Walaupun baru sahaja sesi persekolan bermula namun ibubapa yang masih mempunyai anak-anak yang bakal ke tahun 1 pada tahun 2020 tidak boleh duduk diam. Hal ini kerana anda perlu sentiasa ‘alert’ dengan notis pemberitahuan mengenai daftar kemasukan murid tahun 1 secara online. Pertama kali anak bakal ke tahun 1? Inilah caranya yang anda perlu tahu supaya tak terlepas tarikh perndaftaran pula!
WAJIB TAHU – DAFTAR ANAK DARJAH 1

Sesiapa yang mempunyai anak yang lahir pada 2013 , yang lahir pada 2014 atau yang lahir pada 1.1.2014  wajib ambil tahu.

GUIDELINE UNTUK IBUBAPA
1) Anda adalah penduduk Semenanjung Malaysia. Sabah dan Sarawak masih menggunakan borang pendaftaran manual.

2) Alert dengan website di mana pendaftaran secara online akan dibuka bermula 1 Mac 2019 https://public.moe.gov.my/
3) Perlu print borang yang telah siap diisi nanti bersama dokumen yang diperlukan ke sekolah yang dipohon. Jadi boleh mula siapkan dokumen dari hari ini.
4) Dokumen yang diperlukan
– sijil lahir anak (salinan + asal)
– kad pengenalan ibu bapa (salinan + asal)
– surat nikah / cerai (salinan + asal)
– bil yang mempunyai alamat tempat tinggal
– sampul surat standard dan setem
– laporan doktor dan kad OKU jika berkaitan
– semua dokumen salinan perlulah disahkan sebelum dihantar ke sekolah (Info dari Puan Izura Abd Sani)
5) Alert dengan tarikh semakan status permohonan. Jika berjaya, boleh proceed no 3 dan 4. Jika tidak, perlu buat rayuan segera

Permohonan sistem kemasukan darjah 1 secara online : (bakal dibuka 1 Mac 2019) https://public.moe.gov.my/
*Maklumat penuh di https://www.mysumber.com/daftar-murid.html


Pendaftaran Murid Tahun 1 Sesi 2023/2024 Dibuka Mulai 1 Mac

Pendaftaran murid Tahun 1 ambilan tahun 2023 dan 2024 kini boleh dilakukan mulai 1 Mac 2022 sehingga tarikh yang akan diberitahu di Sistem Pendaftaran Atas Talian (SPATKPM – public.moe.gov.my). Justeru, mana-mana ibu bapa yang mempunyai anak yang lahir pada tahun 2016 dan 2017 boleh membuat permohonan atau pendaftaran secara atas talian.
Ibu bapa yang ingin mendaftarkan anak ke sesi persekolahan Tahun 1 pada 2023 dan 2024 diminta untuk membuat pendaftaran dan permohonan penempatan bagi sekolah yang dipilih.

Baca juga: Panduan ‘Pencil Grip’ Untuk Anak Supaya Tak Cepat Penat Menulis
PENDAFTARAN TAHUN 1 SESI 2023/2024 DIBUKA MAC
Antara syarat yang diletakkan untuk pendaftaran Tahun 1 Sesi 2023/2024 adalah seperti yang berikut:

1.Murid Tahun 1 Sesi 2023 : Lahir pada 2 Januari 2016 hingga 1 Januari 2017
2.Murid Tahun 1 Sesi 2024 : Lahir pada 2 Januari 2017 hingga 1 Januari 2018
Berikut merupakan cara-cara untuk mendaftar bagi permohonan murid Tahun Satu (1) sesi 2023/2024.

1.Layari laman SPATKPM
2.Log masuk menggunakan nombor kad pengenalan penjaga dan kata laluan bagi pengguna sedia ada.
3.Bagi pengguna baharu, anda perlu mendaftar terlebih dahulu dengan menekan butang DAFTAR PENGGUNA
4.Isikan maklumat peribadi seperti maklumat prasekolah/tadika, profil kesihatan dan rekod imunisasi kanak-kanak
5.Cetak borang permohonan yang telah lengkap diisi beserta surat persetujuan kesihatan.

Bawa cetakan borang permohonan bersama dokumen seperti sijil lahir kanak-kanak, kad pengenalan ibu bapa/penjaga,
surat nikah/cerai, salinan bil elektrik/bil air/cukai pintu, sampul surat bersaiz standard beserta stem, laporan kesihatan doktor dan kad OKU (jika berkaitan) dan Borang Persetujuan Perkhidmatan Kesihatan dan Imunisasi
Sekiranya terdapat sebarang pertanyaan lanjut, anda boleh ajukan soalan anda ke emel : https://public.moe.gov.my/
Sumber: Kementerian Pendidikan Malaysia


Pendaftaran Prasekolah KPM Sesi 2022 Dibuka Mulai 1 Mac. Ini Cara Daftar Online

Perhatian kepada ibu ayah yang berhasrat mendaftarkan anak ke Prasekolah Kementerian Pendidikan Malaysia (KPM) pada tahun 2022, anda boleh membuat permohonan secara atas talian menerusi laman web yang akan dibuka tak lama lagi.
Berikut adalah maklumat lanjut tentang tarikh permohonan, syarat-syarat kelayakan beserta cara membuat pendaftaran.

Permohonan Kemasukan Ke Prasekolah Kementerian Pendidikan Malaysia (KPM) Tahun 2022 Secara Dalam Talian
Antara perkara penting yang ibu ayah kena take note adalah:

Tarikh Permohonan
Dibuka Mulai 1 Mac 2021 Hingga 31 Mei 2021

Syarat Permohonan Kemasukan Prasekolah Sesi 2021

Kanak-kanak warganegara Malaysia sahaja
Kanak-kanak yang lahir pada 2 Januari 2016 hingga 15 Januari 2018 sahaja yang layak untuk memohon.

Foto Kredit: hmetro.com.my
Cara Membuat Permohonan / Pendaftaran Prasekolah Sesi 2022
1. Layari Laman Web
Layari laman web rasmi E-Prasekolah di https://eprasekolah.moe.gov.my/index.php
2. Daftar Pengguna
Pengguna yang baru menggunakan sistem ini perlu mendaftar terlebih dahulu.
Hanya ibu / bapa / penjaga sahaja yang dibenarkan untuk mendaftar.
Pastikan email yang didaftarkan adalah email yang aktif.
3. Lengkapkan Butiran
Isi dan lengkapkan butiran yang diperlukan.
Rujuk manual pengguna di SINI.
4. Kemaskini Maklumat & Cetak
Permohonan yang telah lengkap perlu dicetak dan dihantar ke sekolah yang dimohon berserta dokumen yang berkaitan.
5. Tunggu & Semak Status Permohonan
Semak keputusan Permohonan Kemasukan Prasekolah Tahun 2022 bermula 5 Ogos 2021.
Bagi permohonan yang Tidak Berjaya, rayuan boleh dibuat bermula 5 Ogos 2021 hingga 20 Ogos 2021.
Nota:

Kemas kini permohonan boleh dibuat selagi permohonan berstatus MENUNGGU PENGESAHAN
(tindakan pengesahan BELUM dibuat oleh pihak sekolah).
Permohonan yang berstatus TIDAK LENGKAP perlu dikemas kini semula oleh ibu bapa/penjaga.
Ibu bapa/penjaga perlu mencetak dan menghantar semula borang permohonan sekiranya
membuat sebarang pindaan maklumat dalam sistem.
Setelah permohonan disahkan oleh pihak sekolah, pemohon hanya dibenarkan untuk mencetak
borang permohonan sahaja.
Sekiranya terdapat perubahan maklumat setelah permohonan disahkan oleh pihak sekolah, ibu
bapa/penjaga perlu memaklumkan kepada pihak sekolah maklumat yang berkaitan untuk
dikemaskini.

Maklumat Lanjut
Sebarang pertanyaan sila kemukan melalui email kepada Jabatan Pendidikan Negeri berikut:
JPN Johor [email protected]
JPN Kedah [email protected]
JPN Kelantan [email protected]
JPN Melaka [email protected]
JPN Negeri Sembilan [email protected]
JPN Pahang [email protected]
JPN Perak [email protected]
JPN Perlis [email protected]
JPN Pulau Pinang [email protected]
JPN Sabah [email protected]
JPN Sarawak [email protected]
JPN Selangor [email protected]
JPN Terengganu [email protected]
JPWP Kuala Lumpur [email protected]
JPWP Labuan [email protected]
JPWP Putrajaya [email protected]


Pendaftaran Sewa Bilik DBKL RM100 Untuk Orang Bujang Kini Dibuka, Jom Apply!

Berita baik untuk golongan bujang berpendapatan RM2000 ke bawah, fasa pertama projek Perumahan Bandar oleh Dewan Bandaraya Kuala Lumpur (DBKL) telah dibuka untuk pendaftaran. Projek yang baru diperkenal pada awal 2019 ini bertujuan membantu mengurangkan beban golongan bujang dalam kumpulan B40 yang mengalami kesukaran mencari bilik sewa ketika bekerja di sekitar ibu kota.
KADAR SEWA SERENDAH RM100!

Pihak DBKL akan menerima 188 penyewa dalam fasa pertama ini manakala 135 penyewa lagi untuk fasa kedua pada penggal pertama 2020. Di bawah skim ini, penghuni akan dikenakan kadar sewa bulanan serendah RM100 sahaja – termasuk air dan elektrik.

Sebuah bangunan lama DBKL di Jalan Tuanku Abdul Rahman telah diubahsuai menjadi dua blok iaitu untuk lelaki dan wanita bujang, masing-masing mempunyai 120 buah bilik. Setiap bilik pula boleh memuatkan empat hingga enam orang.

Untuk anda yang berminat, permohonan sewa ini boleh dibuat secara online menerusi sistem ePerumahan DBKL di sini.

SYARAT-SYARAT KELAYAKAN PEMOHON E-PERUMAHAN

Antara syarat-syarat kelayakan pemohon adalah:
1.Seorang warganegara Malaysia berusia 18 hingga 35 tahun
2. Berpendapatan kurang RM2,000 sebulan
3. Bekerja di ibu kota serta tidak memiliki rumah dan kereta
4. Belum berkahwin
Sekiranya penghuni didapati membeli rumah, mereka akan diminta untuk berpindah. Selain itu, penghuni yang ingin berkahwin juga akan diarahkan untuk berpindah.
Sumber : e-Perumahan/DBKL


Pendaftaran Tahun 1 Sesi 2022 / 2023 Online Mulai 1 Mac 2021

MAKLUMAN: Borang Pendaftaran Tahun 1 Sesi 2022 / 2023 boleh mulai diisi secara online oleh ibu bapa dan penjaga 1 Mac 2021 ini melalui Portal SPS (Modul Pengurusan Murid Kementerian Pendidikan Malaysia) KPM.
Jadi, ibu ayah yang ada anak-anak yang berumur 5 dan 6 tahun sila save tarikh ini dan jangan lupa daftarkan nama mereka secara atas talian ya.

Berikut adalah info terperinci untuk ibu ayah lebih alert mengenainya.
Permohonan Pendaftaran Tahun 1 Sesi 2022 / 2023 Secara Online
Sistem Pendaftaran Tahun 1 Dalam Talian diwujudkan bagi memudahkan permohonan ke tahun 1, semakan kehadiran dan mengemaskini profil anak jagaan tanpa ibu bapa murid perlu mengisi borang manual.

Ibu bapa / penjaga perlu membuat pendaftaran kali pertama untuk akaun sendiri jika belum mempunyai akaun atau log masuk menggunakan akaun sendiri jika telah mempunyai akaun sendiri. Setelah ada akaun sendiri dan boleh log masuk, ibu bapa / penjaga boleh meneruskan transaksi perkhidmatan ini.

Syarat Permohonan
Anak anda layak untuk memohon kemasukan Tahun 1 sesi 2022 jika mereka lahir pada

tahun 2015 (berumur 6 tahun pada 2021),
Tahun 2016 (berumur 5 tahun pada 2021) atau
1.1.2017 (berumur 4 tahun pada 1.1.2021)

Cara Daftar Pengguna Kali Pertama
Ibu bapa / penjaga perlu berdaftar di portal public.moe.gov.my sebagai pengguna baharu jika masih belum berdaftar.
Jika telah berdaftar, terus masukkan ID (nombor kad pengenalan penjaga) dan kata laluan yang telah ada dalam simpanan tuan/puan.
Untuk makluman, pengemaskinian ini hanya boleh dilakukan oleh ibu bapa/penjaga yang berstatus warganegara atau mempunyai nombor kad pengenalan 12 digit yang dikeluarkan oleh pihak Jabatan Pendaftaran Negara.
Jika TERLUPA KATA LALUAN, pengguna boleh mendapatkan kata laluan menerusi permohonan semula kata laluan menerusi e-mel yang telah daftarkan ketika daftar pengguna baharu ataupun melalui soalan keselamatan.
Cara Pendaftaran Tahun 1 2022 / 2023 Online
Untuk membuat pendaftaran, sila rujuk langkah berikut:

Pergi ke laman web rasmi KPM : https://public.moe.gov.my/
Tekan butang PENGGUNA BARU (bagi pengguna kali pertama)
Isikan maklumat dan buat pengesahan.
Klik DAFTAR MASUK. Gunakan kata laluan yang telah didaftarkan tadi.
Setelah berjaya daftar masuk, klik pada TAHUN 1 (Pendaftaran / Penyemakan).
Setelah itu, pilih Permohonan Baharu.
Pengguna perlu memasukkan nombor MyKid sebagai ID pengenalan murid untuk pengesahan.
Setelah memasukkan ID pengenalan murid, masukkan maklumat-maklumat peribadi murid.
• Maklumat asas pemohon / murid adalah diperolehi daripada Jabatan Pendaftaran Negara.
• Pengguna hendaklah mengisi semua medan wajib bertanda (*).
• Setelah selesai mengisi semua maklumat, klik butang ‘Simpan Dan Seterusnya’.
Setelah selesai membuat kemaskini maklumat-maklumat berkaitan, pergi ke menu Perakuan
• Semak setiap maklumat sehingga diyakini tepat pada menu Perakuan dan klik Peraku Benar Dan Hantar di bahagian paling bawah menu.
Cetak borang yang telah siap diisi nanti bersama dokumen yang diperlukan ke sekolah yang dipohon.

Jadi boleh mula siapkan dokumen dari hari ini.
Dokumen yang diperlukan

Sijil lahir anak (salinan + asal)
Kad pengenalan ibu bapa (salinan + asal)
Surat nikah / cerai (salinan + asal)
Bil terkini yang mempunyai alamat tempat tinggal
Sampul surat standard dan setem
Laporan doktor / salinan vaksinasi dan kad OKU jika berkaitan
Semua dokumen salinan perlulah disahkan sebelum dihantar ke sekolah

Semak Status Rayuan
Untuk semakan permohonan setelah membuat perakuan, sila ikuti langkah berikut:

Login ke portal KPM https://public.moe.gov.my/
Klik menu Semak Permohonan.
Status permohonan murid akan dipaparkan seperti rajah di bawah.
Pengguna boleh mencetak surat permohonan sekolah dan surat persetujuan kesihatan dengan
menekan link seperti yang ditunjukkan di bawah.

Maklumat Lanjut
Garis Panduan Utama Lengkap
Garis Panduan Daftar Tahun 1
Jangan lupa kongsikan dengan kawan-kawan yang anaknya bakal masuk Tahun 1 di tahun hadapan ok!


Cara Mudah Isi Maklumat Imunisasi Anak Pendaftaran Tahun 1 Secara Online

PENDAFTARAN TAHUN 1
Bagi ibu bapa yang mempunyai anak yang bakal menginjak ke Tahun 1, pasti akan ada sedikit kekeliruan semasa mengisi borang pedaftaran secara online tambah pula di bahagian rekod kesihatan. Maklumlah, ada banyak jenis suntikan yang berbeza dan ibu bapa kena tahu untuk membezakannya. Oleh itu, ini cara mudah untuk isi maklumat imunisasi anak bagi pendaftaran Tahun 1 secara online.

Baca juga: Pendaftaran Murid Tahun 1 Sesi 2023/2024 Dibuka 1 Mac
CARA ISI MAKLUMAT IMUNISASI UNTUK PENDAFTARAN TAHUN 1 ONLINE

Mak ayah kena alert sebab nama suntikan tu berbeza kat borang online dengan kat dalam buku. Mungkin ada yang keliru pasal suntikan DTaP – sebab ia sebenarnya terdiri daripada 3 suntikan serentak iaitu:

– Difteria
– Tetanus
– Pertussis
(Dalam borang diceraikan satu-satu)
Pastikan nama suntikan dan tarikhnya betul. So semua sekali ada 10 jenis suntikan tau.
1. BCG
2. Hepatitis B
3. Difteria (dalam buku tulis DTaP)
4. Pertussis (dalam buku tulis DTaP)
5. Tetanus (dalam buku tulis DTaP)
6. Haemophilis Influenza (Hib)
7. Polio (IPV)
8. Measles
9. Mumps
10. Rubella
Info Tambahan:
✅ Difteria, pertussis, tetanus, heamophilus influenza, polio disuntik pada hari yang sama.
– Dalam buku ditulis DTaP/DT (kotak kuning),
✅ Hib (kotak pink) & IPV (kotak biru).
– Ada 4 dos. Kena ada 4 tarikh, dos 1 (2bulan), dos 2 (3bulan), dos 3 (5bulan) dan dos tambahan (18bulan).
✅ Measles, mumps, rubella dalam buku ditulis MMR (kotak oren).
– Disuntik semasa umur baby 12 bulan.
Cara Buat pendaftaran Tahun 1 secara online
1.Layari laman web https://public.moe.gov.my/
2.Tekan butang Pengguna Baru

3.Sila Daftar Pengguna dan tekan Daftar
4.Isikan maklumat yang diperlukan (seperti dalam rajah di bawah)

5.Setelah berjaya daftar masuk, klik pada Tahun 1
6.Setelah itu, pilih Permohonan Baharu
7.Pengguna perlu memasukkan nombor MyKid sebagai ID pengenalan murid untuk pengesahan

8.Sila isikan:
-Maklumat murid
-Maklumat kesihatan
-Maklumat penjaga
9.Setelah selesai, tekan butang Simpan dan Seterusnya

10.Untuk makluman, jika pengguna membuat pilihan ‘YA’ pada ruangan Status OKU pada MAKLUMAT MURID, pilihan jenis sekolah pendidikan khas akan wujud dalam Maklumat Permohonan. Jika tidak, pilihan jenis sekolah tersebut tidak akan wujud.
11.Untuk membuat pengemaskinian sebelum membuat perakuan, pergi ke Semak Permohonan.
12.Setelah selesai membuat kemaskini maklumat-maklumat berkaitan, pergi ke menu Perakuan
13.Semak setiap maklumat sehingga diyakini tepat pada menu Perakuan dan klik Peraku Benar Dan Hantar di bahagian paling bawah menu.

14.Status permohonan murid akan dipaparkan.
15.Pengguna boleh mencetak surat permohonan sekolah dan surat persetujuan kesihatan untuk tujuan rujukan.
Cara Isi Maklumat Vaksin

Sedikit info tentang cara nak isi maklumat vaksin:
* Difteria, Pertussis, Tetanus, Heamophilus influenza, Polio disuntik pada hari yang sama.
*Dalam buku ditulis DTaP/DT (kotak kuning),* Hib (kotak pink) & IPV (kotak biru).
*Ada 4 dos. Kena ada 4 tarikh, dos 1 (2bulan), dos 2 (3bulan), dos 3 (5bulan) dan dos tambahan (18bulan). * Measles, mumps, rubella dalam buku ditulis MMR (kotak oren).
*Disuntik semasa umur baby 12 bulan.
Sumber: KPM


Cara Pendaftaran Online Tahun 1 Bagi Sesi 2018 & 2019 Seluruh Negeri

Untuk memudahkan permohonan ke tahun 1 tanpa ibu bapa pelajar perlu mengisi borang manual, sistem pendaftaran online ini diwujudkan khusus oleh Kementerian Pendidikan Malaysia.
Permohonan Tahun Satu bagi ambilan 2018 dan 2019 akan dibuka pada 1 Mac 2017 sehingga 30 April 2017. Permohonan atas talian ini terbuka kepada seluruh negeri Semenanjung Malaysia.

Walaubagaimanapun, sistem online masih belum dapat dilakukan untuk negeri Sabah, Sarawak dan W.P Labuan dan perlu mendaftar melalui sekolah secara manual.
Foto Kredit: ddyt.wordpress.com

Siapa Yang Layak Mendaftar?
Mereka yang perlu mendaftar adalah kanak-kanak Warganegara Malaysia yang lahir pada tahun 2011, 2012, dan hari pertama 2013.

Tarikh Lahir 2 JAN 2011 – 1 JAN 2012: Tahun Persekolahan 2018

Tarikh Lahir 2 JAN 2012 – 1 JAN 2013: Tahun Persekolahan 2019

*Pendaftaran dibuka awal 2 tahun sebelum persekolahan ya. Jadi, ibu bapa boleh terus mendaftar untuk memudahkan urusan penempatan di sekolah pilihan masing-masing.
Untuk makluman, tarikh pendaftaran Tahun Satu bagi anak-anak ini akan dibuka mulai 1 Mac 2017 hingga 30 April 2017.

Cara Membuat Pendaftaran Tahun Satu Secara Online
1. Isi Borang Online
Isi borang yang terdapat pada laman web Kementerian Pendidikan Malaysia.
Berikut adalah pautannya: https://public.moe.gov.my
2. Cetak Borang
Borang yang telah diisi dengan lengkap perlu dicetak untuk tujuan pengesahan di sekolah.
3. Hadir Ke Sekolah Untuk Pengesahan
Selepas mendaftar secara online, ibu bapa diminta hadir ke sekolah yang dipohon dalam tempoh permohonan tersebut untuk membuat pengesahan.
Bawa dokumen berikut dalam bentuk asal dan salinan:
1) Cetakan borang permohonan online
2) Sijil lahir / anak angkat
3) Bukti alamat tempat tinggal (Bil elektrik/ bil air/ bil utiliti)
4) Kad pengenalan ibu bapa / penjaga
5) Surat nikah / surat cerai
6) Kad OKU / Imunisasi (jika berkaitan)
4. Semak Status Permohonan Tahun Satu
Selepas proses pendaftaran selesai, tunggu fasa selanjutnya untuk menyemak status permohonan. Semakan keputusan pendaftaran Tahun Satu  biasanya akan dimaklumkan sekitar bulan Julai/Ogos. Jika berjaya, sekolah akan mengemukakan surat tawaran yang perlu dibawa pada hari pertama persekolahan.
Jika tidak berjaya, boleh membuat rayuan pada tarikh yang akan dimaklumkan.
Maklumat Lanjut
Jika mengalami masalah atau ingin mendapatkan maklumat lanjut tentang pendaftaran ini, ibu bapa boleh berhubung dengan pegawai pendaftaran di Kementerian Pendidikan Malaysia pada talian yang tertera di bawah.
Atau lebih mudah lagi, ibu bapa juga digalakkan untuk berhubung terus dengan pihak sekolah yang ingin dipohon.
Rujuk manual ini untuk memudahkan permohonan borang secara online: cara-pendafaran-murid-tahun-1-edr

Pertanyaan Permohonan ke Tahun 1
(Pertanyaan berkenaan masalah teknikal sahaja)
Bahagian Pengurusan Sekolah Harian,
Kementerian Pendidikan Malaysia
Aras 4, Blok E2, Kompleks E, 62604 PUTRAJAYA
Unit ICT.E-mel : [email protected]

Pertanyaan Permohonan ke Tahun 1
Sila rujuk ke Jabatan Pendidikan Negeri masing-masing.
Seperti pautan berikut: Jabatan Pendidikan Negeri


Ibu Ayah Kini Boleh Buat Pendaftaran Vaksin Untuk Anak 12 Tahun Ke Atas Melalui MySejahtera

PENDAFTARAN VAKSIN UNTUK KANAK-KANAK 12 TAHUN KE ATAS KINI BOLEH DIBUAT MELALUI MYSEJHATERA, INI CARANYA
Susulan kelulusan Bahagian Regulatori Farmasi Negara (NPRA) bagi penggunaan vaksin Pfizer-BioNTech terhadap kanak-kanak berusia 12 tahun ke atas, MySejahtera kini telah menambah fungsi pendaftaran vaksin untuk anak yang berusia 12 tahun ke atas.Jawatankuasa Petugas Khas Imunisasi COVID-19 (CITF) berkata akan memberi keutamaan kepada pelajar bakal menduduki peperiksaan diberi suntikan vaksin, di mana calon peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) bakal menerima suntikan vaksin akhir bulan Julai.

Baca juga: Pelajar SPM, STPM Terima Vaksin Bermula Julai Di Sekolah, Kena Alert!
Jika sebelum ini pendaftaran vaksin untuk tanggungan hanya dibenarkan untuk tanggungan berusia 18 tahun ke atas, kini aplikasi tersebut telah dikemaskini kepada had umur 12 tahun ke atas.

CARA DAFTAR VAKSIN UNTUK ANAK 12 TAHUN KE ATAS DI MYSEJAHTERA
Berikut dikongsikan cara membuat pendaftaran vaksin untuk kanak-kanak 12 tahun ke atas melalui aplikasi MySejahtera:

Buka aplikasi MySejahtera.
Tekan butang COVID19 Vaccination.
Tekan menu Add Vaccine Dependent.
Tekan pada nama anak / tanggungan yang ingin didaftarkan vaksin COVID19.
Tekan butang Proceed.
Sahkan maklumat nama dan nombor IC yang dipaparkan dengan menandakan tick pada pengesahan.
Selesai. Anak anda kini telah didaftarkan. Maklumat lanjut tentang tarikh vaksinasi akan diberi notifikasi melalui aplikasi MySejahtera.

*Maklumat lanjut: MySejahtera HelpDesk


Pendaftaran Vaksin Untuk Kanak-Kanak & Remaja Dibuka, Ini Cara Daftar

Pendaftaran bagi mendapatkan suntikan vaksin terhadap kanak-kanak berusia 12 tahun ke atas telah dibuka menerusi aplikasi MySejahtera. Perkara itu disahkan oleh Badan Bertindak Imunisasi COVID-19 Kebangsaan (CITF) pada Rabu. Katanya, pada peringkat permulaan, hanya pelajar yang lahir pada 2003 dan akan menyambung pelajaran ke luar negara diberikan keutamaan.
Baca juga: Ibu Hamil, Menyusu Dah Boleh Suntik 3 Jenis Vaksin Ini

DAFTAR VAKSIN KANAK-KANAK & REMAJA, IMUNISASI BERMULA OGOS
Foto: Public Health
Langkah untuk mengimunisasi kanak-kanak dan remaja berlaku setelah persetujuan Badan Pengawas Farmaseutikal Nasional (NPRA) baru-baru ini untuk penggunaan vaksin Pfizer-BioNTech untuk kanak-kanak berumur sekurang-kurangnya 12 tahun.

Ini juga sejajar dengan fasa kelima Program Imunisasi Covid-19 Kebangsaan (PICK) untuk memulakan imunisasi mereka yang berada dalam kumpulan umur itu pada bulan Ogos, manakala calon yang menduduki SPM dan STPM pula dijangka akan mendapat vaksinasi mulai Julai 2021.

Dalam sebuah posting di Facebook, KKM juga memaklumkan bahawa kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa. Ia bagi memastikan perbandingan manfaat-risiko (benefit over risk) bagi produk-produk vaksin tersebut kekal positif.
Cara Daftar Vaksin Untuk Anak 12 Tahun Ke Atas Di MySejahtera
Berikut dikongsikan cara membuat pendaftaran vaksin bagi kanak-kanak berusia 12 tahun ke atas di aplikasi MySejahtera.
1.Buka aplikasi MySejahtera.

2.Tekan butang COVID19 Vaccination.

3.Tekan menu Add Vaccine Dependent.

4.Tekan pada nama anak / tanggungan yang ingin didaftarkan vaksin COVID19.

5.Tekan butang Proceed.

6.Sahkan maklumat nama dan nombor IC yang dipaparkan dengan menandakan tick pada pengesahan.

7.Selesai. Anak anda kini telah didaftarkan.
Sumber: Astro Awani


‘Pendaki Termuda!’- Pengalaman Hebat Ibu Daki Gunung Kinabalu Bersama Anak Usia 3 Tahun

Tidak ramai dalam kalangan ibu bapa mempunyai pandangan positif untuk melakukan aktiviti lasak bersama anak. Hal ini kerana faktor keselamatan yang ketat perlu dititikberatkan supaya semuanya berada dalam keadaan yang selamat. Namun, berbeza pula dengan ibu inspirasi ini dimana beliau berkongsikan pengalamannya mendaki Gunung Kinabalu dengan membawa anak berusia 3 tahun!
Ternyata perkongsian kisah inspirasi ini mendapat ribuan perkongsian di laman media sosial yang ratanya kagum dengan kecekalan si ibu ini. Secara langsung, ini menjadikan anaknya tersenarai sebagai pendaki paling muda ke puncak Gunung Kinabalu.

DAKI GUNUNG KINABALU BERSAMA ANAK USIA 3 TAHUN, PALING MUDA!

Journey “the youngest girl to scale MT Kinabalu “ 3yrs 10months . @pinces.sofia

Pertama sekali , kami nak ucapkan terima kasih atas doa kalian. Tapi saya nak betulkan beberapa statement, saya bukan lah berat 127kg , tapi pernah #was127kg.

Bismillah . “Memories For Life “
Part 1
Start hiking 10am-6.30pm sampai di Laban Rata . 8jam setengah nak hiking , fuhhh!!!!!!! Laban rata ( dari check point bawah ke tempat stay bahagian atas , dorang tulis 6km tapi jam detect 9km ) Kenapa lambat sampai Laban Rata ? Sebab phase bawak budak lain , bukan sama macam biasa , kena jaga perasaan dia , keselesaan dia , kegembiraan dia , nak buang air kecik ,besar ,semua kena jaga .
Sebabkan terlalu lama hiking , 8jam setengah , kaki , lutut semua dah terasa . Jalan puncak Kinabalu dia macam tangga yang tak habis . Tengok tangga macam nak menangis . Masa 4km , masa ni mental dah kacau , bila nak sampai ni , Ya Allah apa aku buat ni ? Patutnya i just stay at home and relax, 5km , tiba-tiba hujan , oksigen dah makin kurang , makin sejuk , lepas tu hujan lebat .
Ya Allah dugaan ,lain macam. Rasa nak menangis dan nak balik. Tapi sofia ? Sangat memudahkan , hujan pun duduk diam dalam carrier . Berjam- jam dalam carrier , and dia pun jalan sendiri , seolah dia faham , mummy dah sakit mentally and kaki semua . Tak sikit pun dia cakap nak balik atau pun merepek buat tantrum . Hujan basah pun dia senyap . Dia enjoy the journey ..
Anak baik mummy .
Sampai Laban Rata 6.30pm , terus masuk dekat cafe dengan keadaan basah , semua orang mcm terpegun dan ada yang tepuk tangan , sebab nampak Sofia . Setiap kali berselisih dengan hikers ,semua bagi semangat dekat sofia dan kami . Benda jarang-jarang nampak budak kecik naik Kinabalu .
Sampai terus makan , check in dorm solat dan rehat sebab nak bangun pukul 2 pagi untuk summit attack . Masa ni aku cakap hmm tengok la dulu keadaan macam mana esok , rasa macam “cukuplah sampai Laban Rata , rasanya tak sanggup dah lagi ni “ .
“Summit attack “

Bangun 2.00am pagi tu , memang tak mandi sebab air macam air batu , kejut sofia then siapkan dia . Dia pun tak menangis bangun pagi , relax je . Pergi makan dekat cafe , then dengar guide cakap , dari Laban Rata ke puncak Kinabalu lagi 2.9km. Bermakna lagi 3jam /3jam setengah hiking dan jalan bahaya ,dan lagi mencabar .
Dalam hati , tak pelah buat je untuk sofia , lagi pun dah sampai sini . Kalau bukan sekarang ,bila lagi ? Naik Kinabalu , mental memang kena kuat , lain macam saiko dia . Luar biasa . Betul-betul luar biasa . Tambahan pula memang amie tak de training , 2 hari before that naik meragang hill.
Masa ni preparation untuk “summit attack” ( dari laban rata ke puncak Kinabalu ) pukul 2.45am dan kena sampai check point pertama before pukul 5.00am (dlm hati Ya Allah boleh ke aku buat ni ? dengan kaki dah tempang ), kalau tak berjaya kiteorg kena turun balik dan tak dibenarkan panjat sampai puncak dan kena turun balik .
Preparation untuk sofia sebab suhu dekat puncak 6-2 darjah celcius .Dalam hati amie memang , okay let’s do this , cepat naik cepat turun . 2 warmer , 1 sweater , 1 jaket , 4 lapis seluar dan socks dan doa seorang ibu yang tak putus-putus. Maybe ibu/wanita boleh relate video ni , macam mana ibu prep kan anak untuk make sure anak selamat dalam setiap langkah . Ya Allah memang mintak dengan Allah ,supaya kuatkan Sofia .
CUACA TERLALU SEJUK, JALAN MENCABAR

Start hiking dari Laban Rata pukul 3.00 pagi , cuaca terlalu sejuk , sepanjang naik tu , ada team yg berhenti muntah , tak cukup nafas , macam-macam . Tapi focus Amie cuma nak lepaskan check point tu , dan Alhamdulillah kami berjaya lepas check point pukul 4.05am. Jalan agak mencabar sebab gelap , sejuk , dan kurang oksigen . Di 8km kami berhenti untuk solat subuh , ni mungkin kali pertama dan kali terakhir pengalaman solat subuh dekat puncak Kinabalu ( unforgettable moments ) .
Then cepat-cepat sambung mendaki , pukul 5.55 pagi , kami sampai puncak !!!!!!! Tapi sofia menangis mungkin kurang selesa sebab sejuk dan masih gelap . Nilah video masa dah sampai puncak dan mummy peluk sofia untuk tenangkan dia . Masa ni risau takut sofia hypothermia, masa ni juga sel-sel otak tak berhubung sebab penat ,sejuk dan risau . Hikers lain semua support dan ada yg bagi warmer , thanks guys.

Masa ni amie tenangkan sofia dulu , sebab dia menangis sikit , takut terlalu sejuk dan takut hypothermia . Tapi ??? Akhirnya “mission untuk break kan record “the youngest girl to scale MT Kinabalu “ tercapai ! Dengan keadaan terlalu sejuk , kasut basah , lutut mmg dah out dah .. sampai juga . Alhamdulillah Ya Allah ! Terima kasih izinkan kami naik dan turun dengan selamat . Perasaan ? Tak terluah dan tak tertulis . Kenangan yang takkan dilupakan sampai bila-bila .
PENTINGKAN KESELAMATAN ANAK

Yang tanya tentang keselamatan Sofia sebab ,long hours hiking dan puncak gunung terlalu sejuk takut Sofia hypothermia , jangan risau , saya bukanlah berseorangan , saya bersama Dr Muaz , untuk memastikan Sofia dalam keadaan okay dan membantu kami dalam perjalanan
Thanks to my team , Dr Muaz Mu’adz Zayd yg tolong angkat sofia juga , i’m not alone , memberi support ,menjadi malim gunung juga and make sure Sofia dalam keadaan stabil dan tolong amikkan gambar dan video and thanks dekat guide kiteorg. Congrats girl !!!!! Umur 3tahun 10bulan awak berjaya sampai puncak Kinabalu !

Dear Sofia ,
Mummy harap awak tak lupakan kenangan ni , mungkin mummy jarang-jarang nak belikan awak toys yang awak nak atau yang mahal-mahal tapi mummy nak bagi awak “kenangan yang awak tak boleh lupakan sampai bila-bila”. Kenangan yang bila dan besar nanti awak akan ingat dan hargai . Banyak dah kita lalui berdua , susah senang . Dari mummy pregnant awak sampai sekarang .Terima kasih Sofia sebab selalu ada dengan mummy dan buat mummy jadi kuat . Terima kasih Sofia , awak hebat dan kuat , kuat macam mummy ,macam nenek .
Sumber: Siti Aminah Borhan


Pendapat Segelintir Ibu Bapa Tentang DidikTV, Ternyata Beri Impak Positif Pada Anak

Baru-baru ini, Kementerian Pendidikan Malaysia (KPM) telah memperkenalkan saluran khusus TV Pendidikan yang dikenali sebagai DidikTV KPM melalui saluran ntv7 sebagai platform siaran. Hal ini bagi memperkasakan Sistem Pengajaran & Pembelajaran di Rumah (PdPR) yang sedia ada.
DidikTV KPM telah mula bersiaran sejak semalam iaitu 17 Februari 2021. Apa yang paling mengagumkan, siaran TV pendidikan ini mendapat respon positif daripada orang ramai terutamanya golongan ibu bapa.

“Anak seronok melihat guru mengajar di kaca televisyen” – Noreen

Bagi anda yang menjadi suri rumah, semestinya anda meluangkan lebih banyak masa bersama anak di rumah seperti Noreen. Mempunyai dua orang anak yang berada di tahap 1, beliau cuma mahu berikan persekitaran pembelajaran yang seronok dan sihat untuk anak-anaknya.

Teruja dengan adanya DidikTV KPM, Noreen begitu bersyukur kerana suasana PdPR di rumahnya berubah lebih baik secara drastik.
“Siaran DidikTV di rumah saya masih belum bertukar dari awal pagi. Anak-anak seronok melihat guru mengajar walaupun guru hanya di kaca tv. Mereka berasa seperti berada di sekolah.”
-Noreen-

Ditampilkan pengajaran menarik oleh guru-guru cemerlang di DidikTV KPM, anak-anaknya menganggap belajar suatu perkara yang menyeronokkan. Noreen memuji pihak yang bekerjasama dalam mengusahakan saluran TV pendidikan ini.
“Dapat mengelak pendedahan gadget kepada anak” -Farhana

Farhana merupakan salah seorang ibu bapa yang terkesan dengan PdPR. Kekangan seperti masa pembelajaran pendek dan talian internet tidak memuaskan terpaksa dihadapinya setiap hari. Anaknya juga kurang faham apa yang diajar oleh guru.
Apabila mengetahui DidikTV KPM mula dilancarkan tahun ini, Farhana begitu gembira. Lebih-lebih lagi anaknya baru saja memasuki Tahun 1. Saluran TV pendidikan ini dapat mengelakkan pendedahan gadget kepada anaknya untuk belajar di rumah.
“Anak ni tak pernah lekang dengan gadget setiap hari. DidikTV ni pendekatan yang bagus kerana menggunakan siaran tv. Boleh elak anak terdedah pada gadget.”
-Farhana-

Sebelum ini anaknya belajar menggunakan gadget sepenuhnya. Kini anaknya cuba menyesuaikan diri untuk belajar melalui televisyen. Farhana berpuas hati dengan DidikTV KPM dan menjangka adanya penambah baik pada masa akan datang.
“Banyak slot menarik untuk ditonton” – Dr Rozailin

Sebagai seorang ibu bekerjaya, anda juga perlu memastikan anak anda tidak ketinggalan dalam pelajaran. Seperti Dr.Rozailin, pensyarah UIAM ini risau anak-anaknya yang masih bersekolah rendah dan menengah hilang fokus dalam sesi PdPR tanpa kehadiran guru di hadapan mereka.
“Proses PdPR jadi terbantut. Susah disiplinkan anak. Setiap hari kena jadi singa kat rumah. Lepas ada DidikTV ni senang suruh mereka belajar depan tv je. Slot pun banyak menarik perhatian.”
-Dr. Rozailin-

Dr. Rozailin mula menonton DidikTV KPM sejak hari pertama bersiaran bersama anaknya di rumah. Beliau mendapati siaran TV pendidikan ini mengambil pendekatan menarik dari segi perisian dan interaksi.
Selain itu, Dr. Rozailin kagum dengan pelbagai slot menarik di DidikTV KPM. Antaranya slot pendidikan dan slot selingan membuatkan anak-anaknya tidak bosan belajar di rumah.
“Pengajaran & pembelajaran dengan teknik berkesan” – Izzeti

Jika anda masih bekerja dari rumah sehingga sekarang, situasi anda persis Izzeti yang bekerja dari rumah di Terengganu. Beliau hanya mampu memberi tumpuan kepada anak-anaknya setelah habis kerja sekitar jam 8 malam atas kesibukan kerja.
Paling membimbangkan apabila anaknya akan menghadapi peperiksaan penting iaitu UPSR pada tahun ini. Apabila mengetahui tentang DidikTV KPM daripada guru kelas anaknya, beliau terus membuka siaran TV pendidikan ini di rumah.
Kagum dengan teknik pengajaran dan pembelajaran yang begitu efektif di DidikTV KPM, anaknya lebih mudah fokus semasa sesi PdPR.
“Sebelum ni anak belajar sepenuhnya dalam talian. Tapi teknik pengajaran dan pembelajaran daripada DidikTV ni luar biasa. Anak jadi lebih mudah fokus dalam pembelajaran.”
-Izzeti-
Izzeti berpendapat saluran TV pendidikan ini merupakan usaha terbaik supaya anak-anaknya terus fokus belajar di rumah. Beliau berharap DidikTV KPM dapat dilaksanakan untuk jangka masa panjang.

Begitulah antara komen-komen positif daripada beberapa ibu bapa yang ditemu ramah tentang DidikTV KPM. Ternyata ramai ibu bapa yang berpuas hati dengan DidikTV KPM.
Mari sertai pertandingan Tonton, Rakam & Kongsi

Sambil menonton DidikTV KPM bersama anak-anak, anda juga boleh menyertai pertandingan Tonton, Rakam & Kongsi anjuran DidikTV KPM. Kongsikan pengalaman menonton DidikTV KPM dan anda berpeluang memenangi peranti.
KPM telah memberi insitiaf terbaik dalam melancarkan DidikTV KPM. Ibu bapa tidak perlu menghadapi kekangan sesi PdPR bersama anak-anak selepas ini.
Untuk makluman, anda boleh tonton DidikTV KPM yang bersiaran di ntv7 bermula jam 7 pagi hingga 12 tengah malam setiap hari. Saksikan episod terkini DidikTV KPM di Youtube Channel ntv7MALAYSIA Official.
Manfaat daripada usaha murni KPM ini perlu digunakan sebaik mungkin oleh semua ibu bapa di Malaysia. Anak-anak anda pasti gembira belajar dengan DidikTV KPM. Selamat menonton!


Pendidikan Awal Kanak-Kanak Bermula Dari Akad Nikah?

Duhai ibubapa yang bijaksana,
Cukupkah sekadar kita melahirkan seorang anak dari dalam rahim kemudian dia membesar begitu sahaja tanpa sebarang dorongan, didikan dan pentarbiyyahan?Tidakkah kita mahu anak kita hidup dengan penuh makna di setiap minit penghidupannya? Dia melihat burung, pokok dan ikan dan mengaitkan ia dengan kebesaran Allah lalu dia mengira bilangannya dan mengejanya pula dari gabungan huruf-huruf yang anda telah ajarinya?

Subhanallah…
Allah telah berfirman di dalam kitab suci Al Qur’an:
“Wahai Tuhanku! Kurniakanlah kepadaku anak yang terhitung dari orang-orang yang soleh!”

[As-Shafaat :100]

Melahirkan anak soleh memerlukan ibubapa yang bijaksana.Bijaksana itu adalah ibubapa yang soleh yang sudah tentunya berilmu. Kita tidak akan mensia-siakan amanah Allah swt. Kita mahu anak kita menjadi hamba Allah yang berguna di dunia dan juga neag range di akhirat.
Pentingkah pendidikan awal kanak-kanak?
Ya, ia sangat penting. Seorang anak yang hidup di dalam keluarga yang berilmu, soleh, sabar, penyayang, bercita-cita tinggi amatlah berbeza dengan seorang anak yang hidup di dalam keluarga yang porak peranda, tidak amanah, tidak bertanggungjawab, tidak berkasih sayang dan tidak punya arah tuju.
Di dalam Islam, pendidikan awal anak bukan bermula daripada dia lahir.Tetapi ianya bermula daripada sebuah perkahwinan lagi. Seorang suami akan memilih seorang ibu yang baik untuk anaknya. Islam menganjurkan dan menggalakkan umatnya berkahwin adalah kerana perkahwinan itu adalah untuk menjaga maslahah kemasyarakatan.
1. Bagi melahirkan anak yang baik, perkahwinan itu perlu untuk memelihara benih-benih manusia.
Allah berfirman di dalam surah An-Nisa’ ayat 1:
Wahai manusia! Bertaqwalah kepada Tuhan kamu yang menjadikan kamu dari diri yang satu, lalu dijadikan daripadanya pasangan (suami isteri), lalu diperkembang biakkan daripada keduanya lelaki dan wanita yang banyak. [An-Nisa’: 1]
2. Bagi melahirkan anak yang baik, perkahwinan itu perlu bagi memelihara keturunan.
Dengan sebuah perkahwinan yang barakah dan halal di sisi syariat Islam, seorang anak itu telah selamat daripada firnah dunia dan manusia. Mereka akan jadi tenteram kerana ada keturunan yang jelas. Ini dapat memelihara mereka daripada terjebak dengan masalah moral dan akhlak.
3. Bagi melahirkan anak yang baik, perkahwinan itu perlu bagi suami isteri membina keluarganya.
Dengan perkahwinan, suami isteri akan sentiasa bercita-cita untuk mendidik dan membangunkan rohani anak-anak. Suami akan berusaha keras mencari rezeki untuk memberi makan kepada anak-anak dan isteri pula akan berganding bahu memberikan pendidikan terbaik buat anak.
4. Bagi melahirkan anak yang baik, perkahwinan itu perlu untuk menyemarakkan kasih sayang dan kecintaan.
Seorang isteri akan sentiasa merindu suaminya. Suami pula akan mencintai isteri. Ibubapa pula akan menyayangi dan mempunyai rasa belas kasihan terhadap anak-anaknya. Perasaan ini akan sentiasa wujud di dalam keluarga yang barakah dan berada di dalam redha Allah. Nilai kasih sayang yang tersebar di dalam sebuah keluarga akan membina keluarga yang bahagia. Apabila keluarga sudah saling sayang menyayangi, maka anak-anak akan membawa satu contoh tauladan kepada masyarakat di luar pula.
Begitulah hebatnya sebuah perkahwinan.Perkahwinan yang barakah dapat melahirkan insan yang hebat iaitu anak-anak anda sekarang.
Selepas berkahwin, maka suami isteri akan bercita-cita untuk mendapat seorang anak. Tiada yang lebih menggembirakan pasangan suami isteri apabila mereka diberitakan bakal menimbang cahaya mata. Namun perlu diambil kira, adab-adab ketika ‘bersama’ juga akan memberikan kesan terhadap anak yang dilahirkan. InsyaAllah saya akan sentuh berkenaan perkara itu di dalam post saya akan datang.
Apabila sudah lahir seorang bayi, maka bermulalah fasa pendidikan yang seterusnya.
Tiga tahun pertama dalam kehidupan kanak-kanak merupakan waktu di mana perkembangan otak berlaku dengan pesat.Walaupun perkembangan otak terus berlaku selepas itu tetapi tiga tahun pertama merupakan waktu yang paling kritikal.Ketika ini otak lebih fleksibel dan bersedia untuk mempelajari sesuatu. Berat otak bayi ketika dilahirkan ialah 25% daripada berat otak orang dewasa.
Ketika mencapai usia 3 tahun, otak bayi telah berkembang menjadi berjuta- juta sel (yang terdiri dari neurons dan sel-sel otak yang lain). Sel-sel ini kemudiannya bercantum untuk membentuk berjuta-juta “jalinan” (synapses). Jalinan antara sel ini kemudian membentuk pusat kawalan yang kompleks bagi perkembangan mental, emosi, fizikal dan spiritual.
Segala perbuatan dan percakapan kita terhadap seorang anak walaupun masih kecil, akan mudah diserap oleh mereka. Jadi berhati-hatilah ketika anda berkata dan melakukan sesuatu.
Begitulah peri pentingnya pendidikan awal anak. Ini menentukan peribadinya pada masa akan datang.


Jangan Panggil ‘Bebird’ Pada Anggota Sulit Anak Kecil!

“Mama, ni apa?” sambil menunjukkan anggota sulit sendiri.
“Eee… Malulah… Jangan banyak tanya, pakai seluar cepat!”

Sedarkah kita, soalan-soalan di atas adalah antara petanda awal kesedaran seksualiti dalam diri anak kita. Mungkin masih ramai yang merasakan bahawa isu pendidikan seks hanya relevan untuk dibincangkan apabila anak kita mencapai usia baligh. Tetapi, sebenarnya ia seharusnya bemula lebih awal. Dan seperkara lagi, ia patut bermula dari rumah – bukannya dengan rakan-rakan atau mengharapkan guru di sekolah.
Zakar, Vagina, Punggung, Payudara – Kenalkan Saja dengan Nama Sebenar!

Tertarik dengan ungkapan daripada Puan Maznah Ibrahim, kaunselor berdaftar yang banyak menganjurkan seminar keibubapaan berkisarkan tajuk pendidikan seksualiti anak-anak.

Menurut beliau, perkara terawal yang diajarkan oleh Allah kepada Nabi Adam ialah tentang nama-nama benda. Jadi, tidak ada salahnya kita memberitahu nama sebenar semua anggota sulit mereka.
Jelas beliau lagi, sekiranya kita asyik mengelak dan menggunakan nama-nama pelik, mereka akan merasa keliru dan tidak yakin untuk bercakap tentang isu ini, terutamanya pada saat-saat kritikal.
Selain itu, anak kecil juga akan berasa kurang bertanggungjawab ke atas anggota mereka sekiranya mereka tidak diberitahu dengan jelas fungsi anggota sulit ini.
Kajian profesional
Buktinya, sebuah akhbar tempatan melaporkan bahawa kajian oleh Profesor Dr. Abul Fadl Mohsin Ebrahim mendapati kebanyakan kes rogol di kalangan kanak-kanak bawah umur berpunca daripada kurangnya kesedaran ibu bapa dalam pendidikan seks anak-anak.
Memetik daripada artikel Dr Harlina Siraj pula, beliau menekankan bahawa Al-Quran berulangkali mengingatkan mengenai keutamaan orang-orang beriman memelihara kemaluan mereka. Namun, tidak mungkin seseorang dapat berbuat demikian seandainya mereka sendiri tidak mempunyai ilmu dan maklumat yang tepat tentang anggota sulit beserta fungsi reproduktifnya.
Sungguhpun begitu, perbincangan tentang isu ini perlulah diperkenalkan secara berperingkat, mengikut perkembangan otaknya. Pertanyaan yang diajukan oleh anak juga menandakan salah satu persediaannya untuk memahami seksualiti diri.
Fahami Peringkat Seksualiti Anak-anak
Peringkat Usia 2-4 tahun
-Mulakan dengan mengajar penggunaan perkataan yang tepat untuk bahagian alat kelamin seawal mereka pandai bertutur. Ramai ibu bapa yang memberi gelaran kepada anggota sulit ini, seperti ‘wee-wee’, karipap, burung, ‘bebird‘,  ‘shu-shu, atau mungkin ada yang tidak mahu memperkenalkannya langsung!
-Payudara, zakar, vagina, punggung, dan mulut (bibir) adalah 5 anggota sensitif yang perlu dipertanggungjawabkan kepada mereka. 5 anggota ini perlu dijaga dan sesiapa pun tidak boleh menyentuhnya. Selain itu, mereka juga perlu diberitahu bahawa mereka dilarang daripada menyentuh anggota sulit orang lain.
-Nama-nama gelaran mampu menyebabkan kekeliruan apabila berkomunikasi dengan orang luar seperti pengasuh, doktor, atau cikgu.
-Contohnya, sekiranya mereka memberitahu “Acik, ada orang pegang ‘karipap’ adik…” Pengasuh yang sedang keliru pula mungkin tidak berfikir panjang. “Eh, biar lah dia makan karipap tu. Jadi kenapa?”  Haa.. Kan bahaya?
-Bayangkanlah, sekiranya anak kecil berasa ‘rejected’, ‘takut’ atau ‘bersalah’ untuk menceritakan perihal anggota sulit mereka di khalayak ramai atau dengan sesiapa yang dipercayainya, bagaimana mereka akan memberitahu seandainya ada seseorang cuba mencabul mereka?
Foto kredit: thetimes.co.uk
Peringkat Usia 4-6 tahun
“Dari mana bayi datang?” Ini adalah antara soalan yang biasa ditanya oleh anak kecil pada usia sekitar 4 tahun.
-Kebanyakan anak kecil seusia ini sudah mahir berkomunikasi dan lebih bijak bersosial setelah dihantar di tadika. Mereka juga mungkin mempunyai adik yang sedang dikandungkan.
-Untuk menjawab persoalan di atas, anda boleh mengatakan sesuatu yang dapat difahami seperti “Di dalam perut Mama terdapat rahim. Setiap bayi dihasilkan di dalam rahim sehingga cukup besar untuk dilahirkan. Apabila bayi sudah cukup besar, rahim akan menolak bayi supaya ia dapat keluar melalui vagina Mama.”
-Selain itu, kita juga digalakkan untuk mengasingkan tempat tidur anak seawal usia 4 tahun. Sewaktu mempraktikkan usaha ini, kita sudah boleh memberitahu mereka sebab apa mereka perlu diasingkan. Sejujurnya, tidak cukup untuk kita memberitahu “Adik sudah besar, perlu tidur sendiri sekarang.” – Sedangkan Mama sudah dewasa, tapi masih tidur dengan Papa?
-Seeloknya, cuba fahamkan mereka tentang konsep aurat dan kenapa kita perlu menjaganya. Kemudian, beritahu mereka bahawa aurat mungkin akan terbuka di saat Mama dan Papa tidur tanpa sedar.
Peringkat Usia 7-9 tahun
-Pada umur ini, anak-anak sudah digalakkan untuk bersolat secara disiplin. Selain belajar mengambil wuduk dan bersolat dengan sempurna, mereka juga belajar tentang perkara-perkara yang membatalkan wuduk dan bersolat. Antara istilah baru yang akan mereka pelajari adalah seperti keluar darah haid, air mani, dan bersentuhan lelaki perempuan.
-Perkara ini jelas menunjukkan mereka boleh diberitahu akan perkara sebegini kerana ia bersesuaian dengan kefahaman mereka. Asas kepada hubungan seksual boleh dijelaskan dengan ayat mudah seperti kisah Nabi Adam dan Hawa yang diciptakan oleh Allah untuk hidup bersama.
-Ketika anak mula aktif membaca dan terdedah kepada media, amat susah untuk kita melindungi mereka daripada adegan-adegan romantis atau berita seks luar nikah dan jenayah rogol. Inilah pentingnya kita memantau bahan bacaan, video atau rancangan televisyen yang ditontoni.
-Dalam usia ini, walaupun anak-anak tidak mempunyai nafsu dalam melakukan hubungan seks, tetapi mereka mudah meniru apa jua yang mereka lihat. Oleh itu, kita harus mula menekankan bahawa hubungan seksual hanya patut dilakukan oleh orang dewasa yang sudah bernikah.
-Sebagai ibu bapa, kita juga harus menjaga batasan dan perbuatan di dalam rumah sebelum melindungi mereka daripada rakan-rakan yang tidak bermoral. Di samping itu, tanamkan kepercayaan di dalam hati mereka supaya mereka tidak menyembunyikan sesuatu dan selesa untuk bercakap tentang apa sahaja dengan kita.
Peringkat Usia 9-12 tahun
-Pelbagai perubahan akan terjadi secara emosi dan fizikal dalam usia yang mula akil baligh atau ‘puberty’. Berikan peringatan kepada mereka tentang batas-batas yang harus dijaga. Jika sebelum ini anda belum pernah membicarakan soal seksualiti kepada anak, anda belum terlambat.
-Kini, mereka juga boleh memahami kebanyakan istilah sains. Oleh itu, janganlah kita malu untuk memberi ilmu kepada mereka tentang seksualiti.
-Anak juga boleh merasa tertekan sekiranya mereka tidak mendapat jawapan kepada persoalan yang bermain di fikiran mereka. Malahan, keinginan untuk tahu ini boleh membawa padah sekiranya mereka didorong untuk mencari jawapan sendiri dan terjerumus ke sumber-sumber yang tidak selamat.
-Dalam laporan Astro Awani, Prof Madya Dr Mariani Md Noor menjelaskan bahawa nafsu seks dalam kalangan kanak-kanak tetap wujud sebaik sahaja mereka mencapai usia kematangan. Maka, pantauan ibu bapa dalam usia ini amatlah penting.
Foto Kredit: techpluto.com
Ibu Bapa Perlu Lebih ‘Advanced‘ dan Kreatif
Dalam arus kemodenan ini, anak-anak didedahkan dengan pelbagai jenis media yang menempiaskan isu seksualiti dari segenap aspek – tidak kiralah melalui kartun, iklan, lagu, atau lakonan filem.
Oleh itu, perbincangan tentang isu tersebut tidak wajar sama sekali dipandang remeh. Malahan, ibu bapa harus menjadi lebih ‘pintar’ daripada telefon pintar!
Apa pendapat anda semua? Perlu nama ‘gelaran’ atau nama yang betul?


4 Tahap Pendidikan Seksual Dalam Islam Ikut Peringkat Umur Anak Yang Ibu Bapa Perlu Tahu

Pengenalan pendidikan seks bukanlah perkara baru yang pernah dibincangkan di Malaysia. Namun, ia masih menjadi satu perbincangan yang ‘taboo’ kerana ramai orang beranggapan ia tidak mendatangkan apa-apa manfaat. Tapi, tahukah anda dalam Islam juga ada tekankan pendidikan seksual ini kerana anak perlu tahu tentang diri mereka. Jadi, ini peringat umur anak yang ibu bapa perlu titik beratkan untuk dedahkan mereka kepada pendidikan seksual.
PENDIDIKAN SEKSUAL DALAM ISLAM

Dr. Nasih Ulwan mengatakan topik pendidikan seksualiti perlu diambil berat oleh ibu bapa dan pendidik, dan anak-anak ini mempunyai empat peringat umur yang perlu diambil tahu.
1.PERINGKAT USIA 2-4 TAHUN

Ibu bapa boleh bermula dengan mengajar penggunaan istilah yang betul dan tepat untuk kemaluan ketika mereka sudah boleh berbicara , faraj bagi perempuan dan zakar bagi lelaki. Jangan berselindung di sebalik panggilan norma dalam masyarakat kita seperti “ burung” dan “karipap”.

Kanak-kanak perlu dididik tentang anggota yang merupakan hak ekslusif mereka, tiada orang lain yang boleh menyentuh melainkan hal kecemasan seperti menjalani rawatan bersama doktor dan ditemani oleh mereka yang dikenali ketika rawatan berlangsung. Payudara, zakar, vagina, punggung, paha dan mulut (bibir) adalah 6 anggota penting yang perlu mereka jaga.

Ibu bapa sentiasa perlu mengingatkan anak kecil supaya mereka berwaspada dengan cara sentiasa bertanya tentang anggota ini.Mereka juga perlu dididik supaya tidak bebas menyentuh alat kemaluan orang lain.Ajari mereka perasaan malu mengikut kefahaman mereka, elakkan mandi berbogel bersama adik beradik dan sepupu supaya mereka memahami apa itu malu.
Persoalan seperti “ Dari mana bayi datang” perlu dijelaskan dengan cara bijak dan sesuai mengikut usia, jangan dimarahi anak jika mereka bertanyakan soalan seperti ini. Ibu bapa perlu menuntut ilmu dan mempelajari teknik komunikasi yang baik. Persoalan ini perlu dijawab dengan fakta yang betul , bukan sekadar penjelasan yang samar-samar.
2.UMUR ANTARA 7-10 TAHUN USIA TAMYIZ

Anak-anak diajar adab-adab meminta izin dan menjaga pandangan. Di dalam Al-Quran, wujud ayat menekankan keperluan mendidik anak-anak untuk menghormati waktu-waktu tertentu dengan meminta izin sebelum memasuki bilik ibu bapa pada tiga waktu ; iaitu sebelum solat Subuh, waktu Zuhur dan selepas solat Isya’ sebagaimana yang dihuraikan dalam Surah An-Nuur, ayat ke-58.
“Hai orang-orang yang beriman, hendaklah budak-budak (lelaki dan wanita) yang kamu miliki, dan orang-orang yang belum baligh di antara kamu, meminta izin kepada kamu tiga kali (dalam satu hari) iaitu: sebelum sembahyang subuh, ketika kamu menanggalkan pakaian (luar)mu di tengah hari dan sesudah sembahyang Isya’. (Itulah) tiga ‘aurat bagi kamu.
Tidak ada dosa atasmu dan tidak (pula) atas mereka selain dari (tiga waktu) itu. Mereka melayani kamu, sebahagian kamu (ada keperluan) kepada sebahagian (yang lain). Demikianlah Allah menjelaskan ayat-ayat bagi kamu. Dan Allah Maha Mengetahui lagi Maha Bijaksana.”“Dan apabila anak-anakmu telah sampai umur baligh, maka hendaklah mereka meminta izin, seperti orang-orang yang sebelum mereka meminta izin. Demikianlah Allah menjelaskan ayat-ayat-Nya. Dan Allah Maha Mengetahui lagi Maha Bijaksana.”

Anak-anak diajar untuk memisahkan tempat tidur dan cuba menjaga aurat sesama adik beradik dan sanak saudara. (Dari segi perkembangan kognitif, kanak-kanak di usia ini sudah mula boleh membezakan sesuatu yang yang konkrit dan abstrak serta mereka berada di peringkat permulaan memahami sesuatu yang berbentuk konseptual).
Islam menyarankan anak-anak perlu diajarkan mengenai solat seawal mungkin hingga menjelang usia tujuh tahun. Oleh itu, mereka perlu diterangkan tentang wudhu dan mengetahui perkara yang membatalkan wuduk dan solatnya.Ketika itu, mahu tidak mahu,mereka harus diperkenalkan dengan perkataan baru ` haid’, `nifas’ dan `air mani’, yang memerlukan penerangan dari ibu bapa dan guru. Perkara ini jelas menunjukkan mereka boleh diberitahu akan perkara sebegini kerana ia bersesuaian dengan kefahaman mereka.
Ibu bapa perlu bijak menerangkan tentang hubungan seksual mengikut panduan agama dan ibu bapa boleh membawa kisah yang sesuai seperti Nabi Adam dan Hawa yang diciptakan oleh Allah untuk hidup bersama.Ketika usia ini, ibu bapa perlu dedahkan kepada mereka tentang istilah cabul yang mana perbuatan cabul adalah perbuatan yang menyentuh anggota badan yang sensitif dan juga anggota lain sehingga menimbulkan rasa kurang selesa.
Ibu bapa harus memantau bahan bacaan dan media yang ditonton oleh anak-anak. Anak-anak pasti terdedah dengan adegan romantis dalam media atau adegan yang kurang sesuai memandangkan mereka berasa di zaman dunia tanpa sempadan. Peranan ibu bapa sangat penting dalam mengawal dan memantau apa yang dilihat oleh anak-anak.Meskipun anak tidak lagi mempunyai nafsu untuk melakukan hubungan seks, sifat ingin tahu anak-anak boleh membahayakan dengan meniru apa yang mereka lihat. Ibu bapa harus menekankan bahawa hubungan seks hanya boleh dilakukan selepas akad nikah.
3.UMUR ANTARA 10-14 TAHUN USIA REMAJA

Pada peringkat ini anak-anak perlu dijauhkan daripada segala unsur yang dapat merangsang kemahuan seksual. Anak-anak diajar untuk memisahkan tempat tidur dan cuba menjaga aurat sesama adik beradik dan sanak saudara. Rumah digalakkan ada 3 bilik ( Ibu bapa, adik beradik perempuan, adik beradik lelaki )
Ibu bapa harus mengajar tentang ilmu haid kepada anak perempuan yang kebiasaanya mengalami kedatangan haid diusia ini/ tanda anak lelaki akil baligh ( keluar air mani dan bermimpi ). Mereka juga perlu diajar cara bersuci dari hadas besar ( haid dan keluar air mani ).
Ibu bapa harus menjelaskan kepada anak-anak tentang perubahan fizikal dan emosi yang bakal berlaku setelah akil baligh dan cara menjaga kebersihan diri. Menurut kajian, nafsu seks akan wujud apabila kanak-kanak mencapai usia kematangan, jadi amatlah penting mereka diajar cara untuk mendidik nafsu dengan betul mengikut panduan agama.
Anak-anak perlu dididik tentang penjagaan maruah dan perwatakan diri contohnya tak boleh lihat aurat orang lain, larangan mengeluarkan kata-kata kesat dan lucah.
4.UMUR 14-16 TAHUN USIA BALIGH

Ketika usia sebegini, anak-anak perlu diajar adab-adab hubungan seks sekiranya mereka sudah bersedia untuk berkahwin menurut Dr Nasih Ulwan. Tetapi Malaysia menetapkan umur 18 tahun bagi lelaki, dan bagi perempuan,16 tahun atau 18 tahun di negeri Sarawak dan Selangor, barulah mereka diizinkan berkahwin menurut undang-undang. Dalam usia ini, keinginan remaja kepada lain jantina akan lebih terserlah dan dirasai dan mempunyai perasaan sayang.
Remaja ketika usia ini perlu ditekankan tentang adab dan batas pergaulan antara lelaki dan perempuan , jangan berseorangan dengan lain jantina. Elakkan couple. Ibu bapa harus bertindak seperti kawan kepada anak, anak boleh berkongsi cerita.
5.SELEPAS PERINGKAT BALIGH/DEWASA

Peringkat ini dinamakan usia belia dan dewasa, anak-anak diajarkan adab-adab menjaga kehormatan diri sekiranya mereka masih belum mampu berkahwin. Jika mereka mampu berkahwin, didik mereka tentang adab melakukan hubungan sesama suami isteri menurut agama.
Ayuh didik anak dengan ilmu yang betul!
Sumber: Wan Nur Syakira


Bila Pulang Ke Kampung, Ajar Anak Jaga Aurat Elok-Elok, Terutama NO. 1 Itu, Jangan BUAT!

Topik pendidikan seksual bukanlah lagi satu perkara asing di telinga masyarakat kini. Mereka sudah mulai cakna tentang impaknya, sekiranya ilmu ini tidak diajar kepada kanak-kanak sedari masih kecil lagi.
Ini termasuklah batas yang perlu dijaga sewaktu pulang ke kampung halaman, terutama buat anda yang memiliki sebuah keluarga yang besar. Walaupun, jiwa masyarakat sudah sebati menyanjungi amalan budi pekerti, namun janganlah sampai budaya memakan diri.

Baca juga: Usia 4, 5 Atau 6 Tahun, Umur Mana Yang Nampak Anak Sedia Ke Sekolah? OT Kongsi 5 Aspek Ini!
PENDIDIKAN SEKSUAL DI DALAM KELUARGA BESAR

Sekiranya pulang ke kampung, pasti tidak lari dengan perbuatan yang tanpa disedari sebenarnya boleh mengundang kepada kejadian yang tidak diingini. Pastikan mengajar anak-anak tentang batas antara diri dengan individu yang boleh dikahwini atau bukan mahram, terutamanya berstatus sepupu.

Antara perbuatan tersebut adalah mandi bersama, bersalaman, mempersiapkan anak di depan orang ramai dan sebagainya. Justeru itu, mari ikuti 5 pesanan buat ibu bapa yang ada anak kecil ketika bercuti di kampung halaman dari OT Siti ‘Aisyah Razalli seperti di bawah.
PESANAN KETIKA BERCUTI DI KAMPUNG HALAMAN
Pesanan untuk mak ayah yang ada anak kecil ketika bercuti di kampung halaman.
1. JANGAN SESEKALI BIARKAN ANAK MANDI BERSAMA SEPUPU
Jangan sekali-kali biarkan anak mandi bersama sepupu sepapat. Jangan gunakan alasan alah budak kecil lagi.
Mak atau ayah yang siapkan anak ya. Baik jirus air, sabun, lap dengan tuala dan pakaikan baju. Melainkan anak dah besar dan boleh urus sendiri. Itupun, bukan mandi bersama. Dia sendiri-sendiri sahaja.
2. JANGAN SIAPKAN ANAK DEPAN ORANG RAMAI
Masa nak pakaikan baju anak, jangan siapkan depan orang ramai. Kalau rumah mak bapa kita ada cukup bilik, siapkan di bilik. Kalau tak ada, cari ruang yang okay sikit.
3. CUBA ELAK TIDUR BERSEPAH HINGGA MENDEDAHKAN AURAT
Gambar hiasan: Zukidin.com
Kalau keluarga besar, buatlah apa jua cara supaya waktu tidur tak bersepah kedudukannya hingga aurat terdedah sana sini. Nanti tak pasal, ipar duai yang jenis pervert selak kain biras masa tidur.
Habis bergaduh satu family dek perangai satu dua individu dalam rumah.
4. JANGAN BIARKAN ANAK RALIT BERMAIN TELEFON BIMBIT BERSAMA SEPUPU
Jangan biarkan anak ralit main phone bersama sepupunya. Betul, kita kawal dan pantau anak akses video dan games sebelum ini, tapi belum tentu adik-beradik kita yang lain setegas itu dalam mendidik anak mereka.
Make sure anak dan sepupunya tak layan game sembunyi-sembunyi di dalam bilik siap dikunci pintu lagi. Silap-silap, bukan games yang dimain, tapi ada ‘sesuatu’ yang ditonton.
5. KETAHUI BATAS ANTARA BUKAN MAHRAM
Walau kita gelar sedara-mara, adik-beradik, belum tentu lagi mereka itu mahram kita. Bersalam tangan dah satu hal, ini siap cium pipi kiri kanan pula antara sepupu yang lain jantina.
Begitu juga antara anak kita dan keluarga yang ada. Sekadar salam dan cium tangan tak ada apa sangat, atas dasar hormat.
Apatah lagi anak masih kecil. Benda ni penting tahu. Tak bolehlah kita buat-buat simple sahaja. Banyak dah kes anak-anak kecil yang terdedah kepada rangsangan seksual secara sedar mahupun tak sedar.
Semua ini dipanggil Pendidikan Seksualiti.
Sumber: Facebook Siti ‘Aisyah Rozalli


Mak-Mak Elak Berkemban Depan Anak! Ini 9 Perkara Pendidikan Seksual Kena Mula Dari Rumah

Pendidikan seksual merupakan ilmu penting yang wajar diajar kepada kanak-kanak sejak mereka kecil lagi dengan bermula di rumah. Disebabkan itu, betapa pentingnya ibu bapa menjaga batas tingkah laku dan aurat apabila berada bersama anak-anak.
Seandainya ilmu ini tidak diajari, ia seperti membuka pintu kepada lubang kemungkaran seperti sumbang mahram. Awas! Jangan sesekali menunjukkan atau melakukan hal yang kurang sopan di hadapan mereka.

Baca juga: Remuk Hati Isteri Bila Suami Cepat Naik Tangan, Suami ‘Baran’ Amalkan Selawat Ini Jika Rasa Nak Marah!
PENDIDKAN SEKSUAL BERMULA DARI RUMAH

Melalui perkongsian dari Puan Wan Nur Syakira, ibu bapa perlu menitikberatkan 9 perkara berkenaan pendidikan seksualiti dalam keluarga sebagai langkah penjagaan bersama bagi mengelakkan sebarang salah laku terjadi.

Maka, ketahuilah juga bahawa, anak-anak adalah peniru paling hebat kerana mereka sangat cepat belajar melalui penglihatan.
PENDIDIKAN SEKSUAL DALAM KELUARGA, 9 PERKARA INI PERLU DICAKNA
9 perkara yang saya selalu ulang dalam perkongsian saya berkenaaan pendidikan seksualiti dalam keluarga.
1. ELAKKAN MENUKAR BAJU DI HADAPAN ANAK

Berhati-hati. Tutup pintu bilik ibu bapa. Tukar baju di bilik sendiri, jangan tukar baju di ruang tamu ke, di dapur ke. Tunjukkan pada anak, perbuatan menukar baju jangan ditunjuk pada orang, aurat mungkin akan terdedah.
2. JAGA CARA PASANGAN BERPAKAIAN DI RUMAH
Cara kita berpakaian ketika bujang dan ketika kita belum ada anak tak boleh sama dengan ketika dah ada anak yang membesar. Jangan pakai baju jarang atas alasan duduk di rumah.
Jaga aurat antara anak dan ibu bapa sejak kecil. Bermula mereka berumur 3 tahun. Nak pakai pakaian jarang ke seksi ke, boxer sahaja ke, hanya dalam bilik tidur suami isteri saja. Jangan normakan pakaian ini di hadapan anak.
3. KELUAR DARI BILIK AIR DENGAN PAKAIAN SOPAN
Elakkan berkemban. Bukan main terjah saja. Disebabkan itu, penting kita asingkan bilik tidur sejak umur 3, 4 tahun.
4. BERJAGA-JAGA DENGAN GURAUAN & SENTUHAN ANTARA PASANGAN DI HADAPAN ANAK
Tak salah anak melihat ayah mencium dahi ibu ketika ingin pergi bekerja. Atau pelukan ringan setelah ibu sambut ayah pulang. Anak perlu melihat kasih sayang antara ibu dan ayah kerana membuatkan anak-anak rasa selamat dan gembira TETAPI ADA BATASNYA.
5. MENYUSU DI TEMPAT TERTUTUP ATAU DALAM BILIK

Jika kita punya anak kecil, elakkan menyusu di hadapan kakak dan abang dia. Minta izin atau beritahu anak, ummi nak menyusu adik dalam bilik ye sebentar.
6. PAKAI KAIN BASAHAN JIKA PERLU ATAU TERPAKSA MANDI DENGAN ANAK
Biasakan dari kecil. Jikalau boleh, elakkan mandi bersama anak. Siapkan anak dahulu, minta pasangan jagakan, baru mandi.
7. IBU AYAH PERLU JAGA PANDANGAN
Ibu ayah perlu jaga pandangan, jangan selamba tengok adegan soft porn (berpelukan, berciuman, pelakon seksi) di kaca televisyen depan anak. Buat seperti adegan itu macam benda normal, yang boleh dilihat.
Belakang anak pun tak boleh tengok juga.
8. JANGAN SESEKALI MELAKUKAN HUBUNGAN SUAMI ISTERI DI HADAPAN ANAK KECIL
Jangan sesekali melakukan hubungan suami isteri di hadapan anak kecil dengan alasan mereka masih kecil dan tak faham.
Umur 3 tahun ke atas anak dah boleh tiru dan buat.
9. JANGAN BERGURAU DOUBLE MEANING & LUCAH
Jangan bergurau double meaning dan lucah di hadapan anak. Berkata yang baik-baik.
TEBALKAN RASA MALU DALAM KELUARGA SEBAGAI PERISAI DIRI
Gambar hiasan: Komunikasi Orang Tua dan Anak – Freepik.
Malu ini perlu disemai melalui perbuatan ibu bapa. Anak melihat, anak akan tiru. Malu ini perisai berharga yang perlu tiap anak-anak ada.
Bukan saja malu kepada manusia, malu kepada Allah. Bila ada malu, Insya Allah, mereka lebih berhati-hati melakukan sesuatu. Malu itu datangnya dari iman. Daripada Abu Hurairah RA, beliau berkata, Rasulullah SAW bersabda:
“Sifat malu adalah sebahagian daripada iman.” Hadith riwayat al-Bukhari dan Muslim
Sebagai seorang Muslim, segala tindak-tanduk dan tingkah laku kita juga harus mengambil kira pesanan Nabi SAW:
“Jika kamu tidak mempunyai rasa malu, maka lakukanlah apa sahaja yang kamu mahu.” (Riwayat al-Bukhari)
Di zaman serba viral ini, malu itu mahkota yang makin hilang dari akhlak manusia. Beringat sentiasa.
Perasan tak, apa yang saya kongsikan di atas banyak juga berkaitan apa yang anda tunjukkan pada anak dan apa yang anak lihat. Besarnya kesan visual dan apa yang anak lihat dalam membentuk akhlak dan peribadi anak.
Anak sangat cepat belajar melalui melihat. Sebab itu, mereka peniru paling handal.
Dan besarnya hikmah Allah memerintahkan kita menjaga pandangan. Menjaga mata. Menjaga apa yang ditonton, kerana itu memberi kesan pada fikiran dan hati.
Dan anak pula, ibu bapalah yang membantu menapis apa yang mereka lihat. Membantu mengingatkan apa yang boleh dilihat dan apa yang tak boleh dilihat.
Moga kita dan anak-anak terdidik dengan perasaan malu pada tempatnya. Moga kita dan anak-anak terdidik menjaga pandangan. Amin.
Sumber: Facebook Wan Nur Syakira


Pendidikan Tinggi Tapi Tak Bekerja, Suri Rumah Pun Boleh Jadi ‘Supermom’ Tau!

Ramai dalam kalangan wanita sekarang ini yang menjadi suri rumah kan? Ada pendidikan yang tinggi tetapi memilih untuk menjadi suri rumah dan menjaga anak-anak. Bukan tak boleh tetapi ramai yang akan mempersoalkan mengapa kita memilih untuk duduk di rumah sedangkan kita boleh mendapat gaji beribu-ribu? Haa, kalau macam tu, apa kata baca perkongsian si ibu ini. Tak ada masalah lah kalau jadi suri rumah pun.
www.thespruce.com

ADA DEGREE TAPI SURI RUMAH.
Sebenarnya semua ni Allah dah atur. Allah dah catatkan dah dalam buku kehidupan kita tanpa kita sedar. Rezeki orang lain-lain. Kan? Dulu, banyak kali cakap nak resign tapi selalu je tak jadi. Sebab takda kekuatan. Tapi, bila kekuatan tu muncul, on the spot terus buat resign letter submit kat boss. Maka dengan rasminya jadilah suri rumah sepenuh masa.
www.today.com

Nak tahu apa/siapa kekuatan tu? Tu haaaa budak kecik sebelah tu. Niat nak jaga dia, nak tengok dia membesar depan mata. Alhamdulillah Allah makbul sampai sekarang. Si bujang tu pun dah masuk 1 tahun 5 bulan.

Sendiri pun tak tahu nak jangka, nak agak sampai bila boleh tengok dia besar depan mata, jaga sendiri makan minum dia. Sebab manusia biasa ni tak dapat nak expect apa yang akan berlaku akan datangkan? Tapi yang penting, doa untuk dimurahkan rezeki untuk menjaga dia tak pernah tinggal seusai solat. Dan doa untuk dimurahkan rezeki untuk membantu suami dan mama juga tak pernah lekang dek bibir walaupun hanya suri rumah.
money.usnews.com
BANYAK MULUT YANG BERCAKAP…
Banyak mulut bercakap, sayaaaaaangnya belajar tinggi-tinggi, tapi dok rumah. Sayaaaangnya gaji besar-besar tapi resign. Sayaaaangnya duit mak ayah hantar belajar dulu tapi tak gunakan apa yang dah ada (degree). Ini paling terkesan. Sungguh, memang ada rasa serba salah dalam hati bila ada yang cakap camtu.
http://www.ibelieve.com/
Tapi, ini jalan hidup saya. Allah dah tentukan takdir saya ke sini. Buat masa ni saya terima, saya redha dan saya gembira dengan apa yang saya buat. Ini bukan bermakna saya tak kenang jasa ibu ayah saya. Saya sedang usaha nak buat terbaik untuk diri saya sendiri, untuk keluarga kecil saya, untuk Mama, untuk adik saya dan in laws saya. Walaupun bukan seorang peguam yang berjaya buat masa ini, saya akan cuba usaha untuk mereka dengan cara saya sendiri, Inshaallah.
Apa yang saya minta, bercakap baiklah selalu. Doakan saya dipermudahkan urusan dan dimurahkan rezeki. Berhenti cakap yang tak elok. Untuk suami dan mama, terima kasih sentiasa bantu dan restui apa yang saya pilih.
www.facebook.com/sfirhat
* Untuk suri rumah seperjuangan, tahniah! Anda diberi kekuatan luar biasa untuk membuat keputusan ini. Nyahkan kata-kata negatif, pekakkan telinga. Dan saya juga doakan anda dimurahkan rezeki sentiasa dalam berkhidmat sebagai SUPERMOM!
Sumber: Shiera Firhat


Penduduk Kampung Kena Usung Jenazah Sejauh 7KM Kerana Tiada Kemudahan Jalan Raya

Memetik laporan Utusan Malaysia, Penduduk Kampung Wailamung di Talibura terpaksa mengusung keranda sejauh tujuh kilometer (km) kerana tiada kemudahan jalan raya yang disediakan oleh pihak berkuasa tempatan di kawasan terbabit.
Baca juga: Digelar ‘Tarzan Of Karachi’, Lelaki Habiskan 8 Tahun Tinggal Di Atas Pokok

PENDUDUK KAMPUNG KENA USUNG JENAZAH SEJAUH 7KM KERANA TIADA KEMUDAHAN JALAN RAYA
Gambar – Utusan Malaysia/Media Sosial
Memetik daripada berita Kompas.com, Ketua kampung itu, Markus Muksim berkata, insiden itu bukan perkara baharu di kampung ini kerana sudah berulang kali berlaku.

Dia mengulas lanjut, kejadian serupa pernah berlaku melibatkan seorang wanita yang ingin melahirkan anak. Malah, pihaknya juga agak sukar untuk mendapatkan kenderaan pacuan empat roda untuk membawa wanita itu ke fasiliti kesihatan.

“Kami terpaksa bekerja keras mencari lori sampah bagi menyelamatkan orang ramai yang ingin melahirkan anak atau sakit.”
Sebelum ini, tular video menunjukkan penduduk kampung membawa keranda jenazah ke Kampung Klatang Kajowain yang terletak sejauh tujuh kilometer. Jenazah itu asalnya dihantar menggunakan ambulans sebelum terjatuh ke dalam lubang.
Markus berkata, pihaknya sudah mengemukakan permohonan kepada pihak PBT untuk membina jalan sejak 2018.
“Tahun ini juga kita buat permohonan sekali lagi. Namun, Agensi Perancangan Pembangunan Wilayah memaklumkan cadangan itu tidak termasuk dalam sistem perancangan pihaknya,” katanya.
Markus berharap Kerajaan Sikka dapat memberi keutamaan mengenai peruntukan perbelanjaan membina jalan di kawasan perkampungan.
Sumber: Utusan Malaysia


Patutlah Ramai Gadis Remaja Hilang, Ini Bukti ‘Keberanian’ Mereka

“Are you crazy? Are you out of your mind?”
“We already lost your mother. What would I do if I lost you?”

Ini antara reaksi ibu bapa kepada gadis remaja yang terlibat dalam eksperimen sosial tersebut semasa berada di tempat kejadian.
Mereka amat terkejut betapa ‘berani’nya anak gadis remaja mereka ‘curi keluar’ untuk berjumpa dengan seseorang yang hanya dikenali melalui Facebook dalam masa kurang daripada seminggu.

Malah, salah seorang daripada gadis remaja itu hanya menurut saja apabila lelaki yang tidak dikenali itu menyuruhnya masuk ke dalam van yang bakal datang mengambilnya tidak jauh dari rumah.

Foto Kredit: Coby Persin via Youtube
Eksperimen Sosial Oleh Coby Persin Cetuskan Kebimbangan Masyarakat Terhadap Kenaifan Anak Gadis Remaja
Kalau anda mempunyai anak gadis remaja yang diberikan akses kepada telefon bimbit, anda patut berasa bimbang setelah menonton video ini.
Eksperimen yang dijalankan oleh Coby Persin sangat mudah. Beliau hanya membuat satu akaun palsu di Facebook, dan menyamar sebagai seorang lelaki berusia 15 tahun yang kononnya baru berpindah ke penempatan baru.
Kemudian, dengan kebenaran ibu bapa kepada 3 orang remaja masing-masing berumur 12, 14, dan 15 tahun, Coby menghantar ‘friend request’ kepada mereka melalui laman sosial Facebook.
The Dangers of Social Media (Child Predator Social Experiment) adalah sebuah video terbitan Coby Persin melalui saluran Youtube. Sehingga kini ia sudah mencecah 44 juta paparan, dan dianggap sebagai salah sebuah video yang menimbulkan kontroversi di Amerika Syarikat.
Ianya dimuatnaik dengan tujuan membuktikan kepada masyarakat bahawa modus operandi penculikan atau pemangsa kanak-kanak ini boleh berada di mana-mana.
Seperkara lagi, anda boleh lihat bagaimana mereka tidak memerlukan sebarang kepakaran profesional untuk melarikan gadis remaja berkenaan. Ini gara-gara kenaifan mereka dalam membuat keputusan.
Maka, tidak hairanlah kes-kes penculikan boleh berlaku secara berleluasa, terutamanya yang melibatkan kehilangan anak gadis remaja.
Foto Kredit: Coby Persin via Youtube

Ibu Bapa Perlu Celik IT, Pantau Kegiatan Anak-anak
Sebagai ibu bapa kita perlu sentiasa memantau kegiatan anak-anak pada setiap peringkat umur. Lebih-lebih lagi zaman remaja mereka yang penuh dengan perasaan ingin tahu, berani, dan mudah terpengaruh dengan media sosial.
Mudah-mudahan kita dijauhkan daripada perkara-perkara yang mendatangkan kemudaratan.
Lihat video sepenuhnya melalui pautan di bawah:


Pengajaran Subjek Sains Dan Matematik Kembali Guna Bahasa Inggeris- Tun M

Terbaharu, pengajaran subjek Matematik dan Sains akan diajar semula dalam bahasa Inggeris, kata Perdana Menteri Tun Dr Mahathir Mohamad. Pemangku Menteri Pendidikan itu berkata penggunaan bahasa Inggeris dan penguasaan dalam bahasa itu dalam sistem pendidikan di negara ini perlu digalakkan.
PENTING PENGGUNAAN BAHASA INGGERIS KERANA BUKAN ‘ILMU DARI KITA’

Beliau mengulas lanjut dengan mengatakan bahawa amat penting untuk mengembalikan penggunaan Bahasa Inggeris dalam subjek khususnya Sains dan Matematik.
Hal ini adalah kerana dua subjek ini merupakan bukan bidang pengetahuan asli kita kerana banyak info yang datang dari luar negara. Tidak seperti subjek Geografi dan Sejarah yang lebih lokal sifatnya.

“Georgrafi dan Sejarah boleh diajar dalam mana-mana bahasa tetapi Matematik dan Sains bukan bidang pengetahuan asli (kepada kita). Ia berasal dari luar negara.Dan kebanyakannya datang kepada kita dalam bahasa Inggeris, maka kita akan menggunakan bahasa Inggeris dalam pengajaran Sains dan Matematik,” katanya.
Beliau berkata demikian ketika mesyuarat khas dengan pegawai pengurusan Kementerian Pendidikan pada Khamis. Satu video mengenai perkara itu kemudian dimuatnaik di media sosial.

“Of course my views are not always popular or acceptable to many people but I feel we have to push certain things so that our children grow up & able to tackle the problems of adult life – that is the purpose of education.” Special Meeting with @KemPendidikan Management Officials pic.twitter.com/AY4twm9gs3
— Dr Mahathir Mohamad (@chedetofficial) January 31, 2020

Pengajaran dan Pembelajaran Sains dan Matematik dalam bahasa Inggeris (atau lebih dikenali dengan singkatan PPSMI) diperkenalkan dalam fasa, bermula dengan tahun Satu, pelajar Tingkatan 1 dn Rendah Enam pada 2003 dibawah kepimpinan pertama Dr Mahathir sebagai perdana Menteri. Namun ia dimansuhkan pada 2013. Dr Mahathir berkata negara dan rakyat mahu melihat pembaharuan dalam sistem pendidikan.
Sumber : MStar